הוועדה המיוחדת למאבק בנגעי הסמים והאלכוהול, כנסת 20, פרוטוקול מספר 114, 2018-02-12 12:00

תמר זנדברג: צהריים טובים לכולם.

תמר זנדברג: אני מתכבדת לפתוח את ישיבת ועדת הסמים והאלכוהול של הכנסת בנושא שהוועדה עוסקת בו לא מעט.

תמר זנדברג: אני חייבת להגיד שזה אחד הנושאים שאנחנו חשבנו והיינו בטוחות ובטוחים שעומד להיפתר על הצד הטוב ביותר, באמת לטובתה של מדינת ישראל, לטובת החקלאות, לטובת התעשייה ולצערנו הרב, כמו אולי במקרים אחרים, אבל במקרה הזה בעינינו באופן שהוא עם פוטנציאל ממש לנזק משמעותי, כרגע נמצא במצב תקוע, ואני מדברת על יצוא הקנאביס לחו"ל, הקנאביס הרפואי.

תמר זנדברג: לישראל יש פוטנציאל לעמדה תחרותית אל מול שוק עולמי שעומד בפני, ויש כאלה שאומרים שכבר נמצא, בעיצומה של פריחה, בעיצומו של זינוק.

תמר זנדברג: המספרים על פוטנציאל הרווח למדינה כתוצאה מהיצוא הזה נעים בין פנטסטיים לאגדיים.

תמר זנדברג: אני לא אחזור עליהם כי אני חושבת שכרגע הם היפותטיים, אבל אין ספק שמדובר בשוק שהוא נמצא בפוטנציאל עולמי, במוקד התעניינות בהרבה מאוד מקומות בעולם ושלמדינת ישראל יש בו יתרון תחרותי, שהוא פתוח כרגע בחלון זמן קצר יחסית, של אולי כמה שנים ספורות ואין ספק שכל שבוע וכל חודש שעובר, השנים האלה הולכות ומתקצרות.

תמר זנדברג: מדינת ישראל, על משרדי הממשלה השונים, אפילו הבינה את זה והקימה ועדה בראשות מנכ"ל משרד האוצר יחד עם מנכ"ל משרד הבריאות, בתמיכה ובעידוד משמעותי של משרד החקלאות ועשתה את כל המהלכים, כמו שעושה מדינה מסודרת, הובילה תהליך, חשיבה, בדיקה, המסקנות של הוועדה הזו הוצגו, גם לציבור, גם כאן בוועדה, ובשבוע שעבר התבשרנו פתאום על עצירת כל התהליך הזה באופן שאני חייבת להגיד, אני אגיד את זה בלי לצטט, אבל באופן שלי תואר מטעם בכירים בממשלה כמכת מוות לרעיון של היצוא הישראלי.

תמר זנדברג: אני מאוד מאוד מאוד רוצה להאמין שזה לא נכון ושיש ביכולתנו לעלות בחזרה על הפסים ובחזרה על המסלול בהקשר הזה כי אני מאוד חוששת ממצב שבו באמת יהיה מדובר בבכייה לדורות שתמחק את היתרון התחרותי שמדינת ישראל התחילה לפתח ויכולה לפתח אל מול השוק העולמי הזה.

תמר זנדברג: אני גם רוצה להאמין שלא מדובר כאן במצב שבו שילוב של בורות ואולי פחדנות ימנעו מצב שישרת את החקלאות הישראלית, את התעשייה הישראלית ואת הכלכלה הישראלית.

תמר זנדברג: מיד עם היוודע הבשורה המוזרה, בוא נקרא לזה, כינסנו את הישיבה הזו לדיון דחוף, כדי קודם כל להבין את המצב לאשורו, ובי"ת, לראות איך אפשר לחלץ את הקרון הזה ולהחזיר אותו חזרה לפסים ולמסלול.

תמר זנדברג: אני רואה שיש כאן גורמים מכל ההיבטים והענפים השונים, חקלאות, תעשייה, מטופלים, קהילה, באמת כולם, אקטיביסטיים, משפטיים, ואני רוצה להתחיל, ברשותכם, עם משרדי הממשלה, כדי לשמוע מה המצב, מה הם יכולים לעדכן אותנו נכון לרגע זה ואחר כך לעבור לגורמים האזרחיים.

תמר זנדברג: אז בואו נתחיל, משרד האוצר, נמצאים פה?

<דוד חורי: רשות המסים, הנהלת המכס.

תמר זנדברג: הייתם שותפים בוועדת המנכ"לים?

<דוד חורי: לא.

תמר זנדברג: יש פה גורם ממשרד האוצר שיכול לעדכן אותנו מטעם ה - - - בסופו של דבר הוועדה הייתה ועדה משותפת של אוצר ובריאות, נכון?

תמר זנדברג: אז בריאות, תיכף אתם תעדכנו, אבל מהאוצר אין פה נציג?

<בת שבע פנחסוב: המנכ"ל בחו"ל והנציג שלו נקרא לדיון דחוף.

תמר זנדברג: נו באמת.

תמר זנדברג: אני חייבת להוציא שוב פעם כרטיס צהוב למשרד האוצר בוועדה הזאת, ולא בפעם הראשונה וגם לא השנייה, לצערי, אבל נעבור למשרד הבריאות.

תמר זנדברג: יובל, אתה מעדכן בשם המנכ"ל?

<יובל לנדשפט: אמרת נכון.

<יובל לנדשפט: אני קודם כל אעשה קצת תיקונים במה שפורסם או לפחות צוטט ואשים דברים על דיוקם.

<יובל לנדשפט: לא הוחלט בישיבה ביום ראשון שעבר על ביטול היצוא או על עצירת היצוא, שכן היצוא לא אושר ואין מה לעצור.

<יובל לנדשפט: זה אחת.

<יובל לנדשפט: קודם כל.

<יובל לנדשפט: עכשיו נסביר.

<יובל לנדשפט: בכל הנוגע ליצוא קנאביס באמת הייתה החלטת ממשלה 1587, שהטילה על ועדה בראשות שני מנכ"לים, מנכ"ל משרד האוצר ומנכ"ל משרד הבריאות, לבחון את הנושא, את היתכנות היצוא ולהגיש את המלצותיהם.

<יובל לנדשפט: ההמלצות האלה התקבלו בהחלטת רוב, לא התקבלו פה אחד, שכן גם בוועדה עצמה היו מתנגדים והוגשו לשרי הבריאות והאוצר, שאימצו את מסקנות הדוח ונושא היצוא של הקנאביס נמצא בימים אלה בדיונים בין משרדיים.

<יובל לנדשפט: הדיון עדיין לא הסתכם, גם בדרגים הבכירים ביותר, וטרם בשלה העת להבאתו בפני הממשלה.

<יובל לנדשפט: אנחנו בטוחים שממשלת ישראל, לאחר בדיקת כלל הנתונים, עם כל המשרדים, באופן שקול ואחראי, תשכיל לקבל את ההחלטה הטובה ביותר למדינת ישראל.

תמר זנדברג: שמה ההחלטה הטובה ביותר למדינת ישראל?

<יובל לנדשפט: אינני יודע, ממשלת ישראל סוברנית להחליט.

תמר זנדברג: אתה מייצג פה כרגע את אחד המשרדים שעמד בראש הוועדה הזו, נכון?

תמר זנדברג: אחד מהשניים.

תמר זנדברג: מה היו מסקנות הוועדה, מה ההמלצה שלכם?

<יובל לנדשפט: מסקנות הוועדה, שניתן בתנאים שפורטו במסקנות הדוח, להתיר יצוא של מוצרי קנאביס רפואי, בתנאים מסוימים, רק למדינות שחתומות על האמנה, כמובן לא בתצורות כאלה ואחרות, אלא בצורה של מוצרים רפואיים, בדיוק כמו מוצרים רפואיים אחרים מקבוצת הסמים המסוכנים.

תמר זנדברג: וזאת עדיין עמדתכם נכון לרגע זה?

<יובל לנדשפט: זאת עמדת משרד הבריאות ומשרד האוצר בדוח שהוגש, ועדיין - - -

תמר זנדברג: ומה המצב כרגע מבחינתכם?

תמר זנדברג: איפה זה עומד?

<יובל לנדשפט: מבחינתנו, ראש הממשלה, כמו שלפחות אנחנו קראנו, מינה את מר אבי שמחון לבחון את פוטנציאל היצוא, כלכלית, אלינו הוא עדיין לא פנה, אל היק"ר, אני מניח שיפנו.

<יובל לנדשפט: אני יודע ממשרד החקלאות שכבר פנו אליהם, משרדים אחרים, ממשרד הכלכלה, שכבר נוצר קשר, אני בטוח שיבחנו את הפוטנציאל ולאור הפוטנציאל, תמיד בוחנים בכל החלטה מושכלת סיכוי מול סיכון, אני בטוח שממשלת ישראל תדע לאזן ולהביא את ה - - -

תמר זנדברג: ואיפה הייתה הבחינה הזאת בזמן עבודת הצוות?

תמר זנדברג: מה, ממשלת ישראל כזאת לא יודעת מה היא רוצה שהיא מקימה צוות שיבחן את פוטנציאל ההיתכנות והצוות לא בוחן את פוטנציאל ההיתכנות וכשהדוח מוכן ומוגש לראש הממשלה, לגורם הבכיר, אז פתאום נזכרים שצריך לחזור אחורה ולמנות מומחה שלישי שיבדוק?

תמר זנדברג: איפה העבודה הזאת הייתה - - -

<יובל לנדשפט: כך זה בדמוקרטיה, ואני חושב שזה רק פרס לדמוקרטיה, אנחנו לא - - -

תמר זנדברג: מה פרס לדמוקרטיה בזה?

<יובל לנדשפט: לא כל מה שהצוות המקצועי אומר חייב להיות מקובל על ממשלת ישראל כולה.

תמר זנדברג: חס וחלילה, אבל הבחינה - - -

<יובל לנדשפט: אני חושב שדיון, בדיוק כמו פה, דיון נאות, ראוי להיערך.

<יובל לנדשפט: אני חושב שמסקנותיו, שיובאו מתי שהוא, בפני כולם, תהיינה - - -

תמר זנדברג: יכול להיות, אבל למה זה לא נעשה כחלק מהעבודה של הצוות?

תמר זנדברג: עזוב רגע את ה - - - אני שואלת על התהליך, על תהליך העבודה.

<יובל לנדשפט: זה מקיים בדיוק את החלטת הממשלה.

<יובל לנדשפט: הדוח סיכם את מסקנותיו, הם הוגשו לשרים והובאו בפני ממשלת ישראל.

<יובל לנדשפט: ממשלת ישראל לא צריכה לאמץ את המסקנות של הדוח, היא יכולה לאמץ דעות אחרות ולבקש בדיקה נוספת.

תמר זנדברג: חס וחלילה, ממשלת ישראל לא צריכה לאמץ שום דבר, אני רק שואלת דבר אחר, הצוות הזה הוקם על ידי הממשלה, הוא קיבל כתב מינוי מממשלת ישראל, בהחלטת ממשלה, זה לא איזה דבר של מה בכך, וזה גם אפילו לא קרה כל כך מזמן.

תמר זנדברג: יש את הספר, אנחנו קיבלנו, כל חברי הכנסת, קיבלנו ספר לא מזמן למשרדים על כל החלטות הממשלה שלא קוימו ולא מומשו במשך עשר שנים אחורה, מדובר באלפים כאלה.

תמר זנדברג: דווקא החלטת הממשלה הזאת, זה היה נראה, הוקם מתוקפה צוות, הוא הוקם בזמן, עשה עבודה יחסית מהירה - - -

<יובל לנדשפט: היא הוצגה בוועדה.

תמר זנדברג: היא הוצגה בוועדה כאן, הוצגה, דרך אגב, על ידי מנכ"ל משרד האוצר, לא איזה אדם שאין לו קשר לכלכלה הישראלית, בוא נגיד, בלשון המעטה, כולל פוטנציאל היצוא הכלכלי, בשקלים.

תמר זנדברג: יש לנו את המצגת.

תמר זנדברג: חצי שנה עברה וכל זה לפח?

תמר זנדברג: צריך מישהו אובר רולינג לצוות הזה?

תמר זנדברג: צוות אחר שיבחן?

<יובל לנדשפט: מלכתחילה אמרה החלטת הממשלה שמסקנות הצוות יובאו בפני הממשלה ו - - -

תמר זנדברג: אבל זה ברור, אבל זה לא - - -

<יובל לנדשפט: הממשלה לא חייבת לאמץ וגם לא ראש הממשלה מסקנות - - -

תמר זנדברג: אתה לא איתי על אותו דף.

תמר זנדברג: אף אחד לא אמר שהממשלה חייבת.

תמר זנדברג: אני שואלת מה קרה לממשלת ישראל שחצי שנה אחרי שהיא נתנה לצוות אחד לבחון את הפוטנציאל הכלכלי, פתאום מסתבר שהצוות שהיא עצמה מינתה לא טוב וצריך צוות אחר שיבחן את הפוטנציאל הכלכלי.

<יובל לנדשפט: אני חושב שזה רק ראוי כדי לאזן בין הסיכוי לבין הסיכון.

תמר זנדברג: טוב.

תמר זנדברג: מה עם הצוות השלישי והרביעי, גם הם יהיו, לדעתך?

<יובל לנדשפט: אני חושב ש - - -

<ציון אפרתי: סליחה רגע, שאול כהן, היועץ של המנכ"ל, ביקש שאני אמסור, הוא לא יכול היה להגיע, כי הוא בדיון אחר - - -

תמר זנדברג: אוה, כן.

תמר זנדברג: תודה רבה.

<ציון אפרתי: אבל האוצר תומך בהצעה - - -

תמר זנדברג: התשובה הזאת לא מקובלת עלינו, אני מצטערת.

<ציון אפרתי: רק קיבלתי הודעה.

<ציון אפרתי: האוצר ביקש להביע את דעת האוצר.

<ציון אפרתי: האוצר תומך בהצעה.

תמר זנדברג: תודה רבה על הבעת העמדה.

תמר זנדברג: אם תוכל למסור בחזרה שהתשובה הזאת לא מקובלת עלינו, הוועדה הזמינה את משרד האוצר, כמי שעמד יחד עם משרד הבריאות בראש הצוות, במשרד האוצר יש מספיק אנשים, מעבר לאותו עוזר מנכ"ל שפעם שלישית שהוא מבריז לנו כאן, אותו אדם - - -

<קריאה: הוא יגיע ב-11:00.

תמר זנדברג: תודה רבה, בפעמים הקודמות הוא אמר לנו שהוא בדרך ושהוא הולך ברגל ובסוף הוא לא הגיע.

תמר זנדברג: נכון לרגע זה הישיבה נפתחה בלי הנציג של המשרד שעמד בראש הוועדה.

תמר זנדברג: מבחינתנו זה לא מכבד את הכנסת והאס.

תמר זנדברג: אמ.

תמר זנדברג: אסים שמגיעים אליי תוך כדי עוד יותר - - - עדיף היה שלא הייתם מקריאים את זה.

תמר זנדברג: משרד הכלכלה, בבקשה.

תמר זנדברג: איתן קופרשטוק.

<איתן קופרשטוך: אני רוצה לומר דבר אחד.

<איתן קופרשטוך: מן הדין שהדיון הזה היה איזה ועדה משותפת ביחד עם ועדת הכלכלה של הכנסת, כי מדובר באמת בנושא כלכלי, חד וחלק.

<איתן קופרשטוך: עכשיו, לשאלתך לגבי הצוות שהוקם.

<איתן קופרשטוך: אין נתונים חדשים, אותם נתונים שהיו בפני הוועדה הובאו בפני הצוות הוקם על ידי פרופ' שמחון.

<איתן קופרשטוך: אני ישבתי עם הצוות - - -

תמר זנדברג: רגע, אתה יכול לעדכן אותנו, קודם כל מי נמצא בצוות הזה.

תמר זנדברג: פרופ' אבי שמחון הוא ראש הצוות.

<איתן קופרשטוך: פרופ' אבי שמחון הטיל את זה על סגניתו, אשר הטילה את זה על - - -

תמר זנדברג: מי זו סגניתו?

<איתן קופרשטוך: יוליה איתן.

תמר זנדברג: רגע, הוא עומד בראש הצוות מתוקף תפקידו כראש - - -

<איתן קופרשטוך: הוא התבקש על ידי ראש הממשלה לחוות דעתו בנושא.

תמר זנדברג: אבל בתפקידו כראש המועצה הלאומית לכלכלה.

<איתן קופרשטוך: בדיוק.

תמר זנדברג: הוא הטיל את זה על סגניתו והיא, על מי הטילה?

<איתן קופרשטוך: אשר הטילה את זה על עוזריה שישבו איתי.

<איתן קופרשטוך: אחת מהם, קוראים לה - - -

תמר זנדברג: רגע, יש כתב מינוי ויש - - -

<איתן קופרשטוך: אני לא חושב שיש כתב מינוי, אני לא חיכיתי לכתב מינוי.

<איתן קופרשטוך: יש צוות, צלצלו אליי, ביקשו ממני נתונים, הלכתי ומסרתי את אותם נתונים - - -

תמר זנדברג: לא, אבל יש עוד גורמים בצוות חוץ מהצוות של אבי שמחון עצמו?

<איתן קופרשטוך: לא, לא, לא.

תמר זנדברג: זאת אומרת הוא אישית, כראש המועצה הלאומית לכלכלה, התבקש - - -

<איתן קופרשטוך: הוא הטיל את זה על מישהו ו - - -

תמר זנדברג: אין בעיה.

תמר זנדברג: אז המישהו שהוא הטיל עליו התקשר אליך ואתה מסרת לו - - -

<איתן קופרשטוך: התקשר אלינו, ישבנו, הצגנו את הנתונים שלנו.

<איתן קופרשטוך: משרד הכלכלה - - -

תמר זנדברג: שהם אותם נתונים שהוצגו לצוות שאתה היית חבר בו מטעם משרד הכלכלה?

<איתן קופרשטוך: נכון.

<איתן קופרשטוך: אין נתונים חדשים.

<איתן קופרשטוך: אנחנו בהחלט תומכים כמובן ביצוא בכלל, בוודאי ובוודאי ביצוא של ענף חדש שמתפרש על למעשה שני ענפים גדולים, אחד זה חקלאות ואחד זה מדעי החיים ועצירת היבוא מבחינתנו, אני לא אוהב להשתמש בפרפרזה מכת מוות, אבל אין כל ספק שזה מכה, כי גם אם יאושר לא מחר בבוקר יתאפשר היצוא.

<איתן קופרשטוך: כלומר זה תהליכים מובנים שייקחו זמן ארוך, גם על ידי הצוותים של משרדי הממשלה, גם על ידי החברות עצמן.

<איתן קופרשטוך: כלומר כל השהיה משמעותה מכה חזקה.

תמר זנדברג: אוקיי, תודה.

תמר זנדברג: משרד החקלאות.

<חנן בזק: אני רוצה לומר כמה דברים.

<חנן בזק: קודם כל הפתיחה שלך בהחלט נתנה תמונת מצב נכונה של מה שקורה היום.

<חנן בזק: אני חושב שבסך הכול, כשאני, כמי שהשתתף לאורך כל הדרך בוועדה הבין משרדית, שהייתה קודם כל הכנה מאוד יסודית שראויה לציון של המתווה החדש בניהולו של היק"ר ובכל השתתפות הצוות, הכנת דוח מאוד מפורט של ועדת היצוא עם תמיכה של חמישה משרדי ממשלה, אני לא רוצה לדבר על התנגדויות כאלה או אחרות, אני רק רוצה לומר שאני מעורב גם בביקור אצל החקלאים הקיימים, שמונת החקלאים הקיימים, להערכתי, אני לא שוטר ולא עושה מארבים בלילות, עשיתי הרבה כאלה, אבל אני חושב ואני רוצה לציין שלהערכתי, זו גם עמדה שלנו במשרד, אין זליגה מהחוות, חד וחלק.

<חנן בזק: אם יש איזה שהיא זליגה, בלי שאני אפגע באף אחד מהחולים שנמצאים פה, אז יש פה ושם זליגה אולי מאנשים אחרים, לא מהחוות.

<חנן בזק: אני רוצה לומר שהתכנית החדשה בעצם לא יצאה לפועל, כל ההסדרה החדשה, גם לגבי שמונת המגדלים הקיימים עוד לא יצאה, לכן אין בעצם כאן ביטול, לא יצא.

<חנן בזק: אני גם לא חושב שמישהו צריך לחשוש שאולי תהיה זליגה ועל הבסיס הזה תהיה עצירה.

<חנן בזק: אנחנו גם מוכרים מכוניות ואוכפים את זה שלא יעברו רמזור אדום, זאת אומרת אני לא חושב שכאן צריך כרגע שזו תהיה איזה שהיא עילה לעצירה.

<חנן בזק: בקשר להנחיה שניתנה לפרופ' אבי שמחון, כלכלן, לבחינת היתכנות כלכלית חדשה.

<חנן בזק: היא לא חדשה, אלא זה מה שראש הממשלה ביקש.

<חנן בזק: בסדר, אני משוכנע, ואני גם יודע שאלינו, למשרד החקלאות, ואנחנו מכינים תחשיבים במשרד החקלאות להיתכנות של החקלאים, אותנו מעניין שהחקלאים יהיו רווחיים ובהחלט אנחנו הבענו את דעתנו גם בוועדה הבין משרדית וכמו שנאמר כאן, את אותם נתונים אנחנו נעביר, אם ישאלו אותנו.

<חנן בזק: לפי דעתי, הכלכלנית שבארגון שלי, בשירות ההדרכה במקצוע, כבר התקשרו אליה מהלשכה של - - -

תמר זנדברג: מהצוות.

תמר זנדברג: אוקיי.

תמר זנדברג: אתה יכול רק להגיד, מבחינת

תמר זנדברג: כם כמשרד החקלאות והעבודה מול החקלאים, כי בוא נגיד, אנחנו נשמע גם את החקלאים שנמצאים כאן, אבל אתה מייצג אותם כגורם ממשלתי.

תמר זנדברג: מה המצב כרגע, נכון לרגע זה?

תמר זנדברג: זה בוקה ומבולקה?

תמר זנדברג: מה?

<חנן בזק: אז אני רוצה לומר ככה.

<חנן בזק: זה היה בקטע הכללי.

<חנן בזק: עכשיו, כשאני מסתכל על הקטע שאני יותר קרוב אליו, הקטע של החקלאות, אז אני יכול לומר ככה, קודם כל ברור לנו לחלוטין שהמתווה הזה נותן אופק כלכלי עצום, כמו שנאמר, למדינה, לחקלאים, אני אסביר תיכף, גם לחקלאים, כמובן אני לא מדבר על החולים ועל התעשייה ועל הכלכלה וכדומה.

<חנן בזק: אם אני יורד ברזולוציה של החקלאים, משרד החקלאות, בראשותו קודם כל של השר שלנו, שתומך מאוד במתווה הזה, אנחנו הגדרנו את הענף הזה כענף חקלאי.

<חנן בזק: צריך להבין, זה ענף חקלאי בקטע הראשון וכל התוצר הסופי מתחיל בקטע החקלאי הראשוני ולקטע החקלאי הזה יש אופק, יש מגדלים מצוינים ויש מערכת הדרכה שאנחנו הכנו אותה בתוך הארגון שאני בראשו.

<חנן בזק: אני כבר לא מדבר על זה שההיתכנות החקלאית הזאת, תמיד אומרים שיש כך וכך חקלאים, אני לא מדבר רק על קנאביס, אבל מסביבם יש מעטפות של עובדים, מאות עובדים שהחקלאות מפרנסת אותם ובטח בקנאביס זה יקרה.

תמר זנדברג: אתה מתכוון מעטפות מלשון מעטפת ולא מעטפה.

<חנן בזק: מעטפת, תודה על התיקון.

<חנן בזק: עכשיו בוא נאמר איפה אנחנו נמצאים.

<חנן בזק: חקלאים רבים שנרשמו וקיבלו את האישור הראשוני והתחילו להמשיך הלאה, יש להם בהמשך לאישור הראשוני אפשרות כבר לתכנן את הבנייה של המבנים, של החממות.

<חנן בזק: כולם נמצאים בהמתנה, חלקם השקיעו כספים עצומים ולא שאנחנו, אני תמיד דאגתי לומר שצריך לחכות להחלטת הממשלה, אבל מטבע העניין הייתה רוח ברורה מאוד שיאושר היצוא ואתם יודעים, החקלאים אצלנו, חלקם לא חיכו.

<אורן ליבוביץ: השר גם אמר.

<חנן בזק: וגם השר שלנו אמר במפורש, נכון, יהיה יצוא.

<חנן בזק: אני מאלה שאופטימיים ואני מעריך שיהיה יצוא בסוף, אבל בסיכומו של דבר החקלאים עומדים בהמתנה עם השקעות לא קטנות וגם עם משקיעים פוטנציאליים שמחוברים לחקלאים.

<חנן בזק: לכן אני חושב שבסך הכול לא צריך לדבר על ביטול, צריך לעשות את כל המאמץ, מבחינתנו, בטח משרד החקלאות, הוא תומך נלהב בנושא הזה בגלל ההיתכנות הכלכלית לחקלאים, לכלכלה והתעשייה, לכל מה שקשור בעניין הזה.

<חנן בזק: אז אני מאוד מקווה שנצא מכאן אופטימיים היום.

תמר זנדברג: אוקיי, תודה.

תמר זנדברג: השלמה לך.

<איתן קופרשטוך: יש לי השלמה קטנה בנוגע להשקעות.

<איתן קופרשטוך: מדובר פה, לפחות בזכותו של מנהל היק"ר, נפגשתי עם משקיעים בשבועות האחרונים, מדובר, כפי שהם אומרים, על השקעות בסדרי גודל של 200 מיליון דולר, משקיעים זרים, בענף שמתחיל מחקלאות.

<איתן קופרשטוך: אנחנו לא משופעים בהשקעות זרות בחקלאות ופה יש הזדמנות.

<איתן קופרשטוך: כמובן שזה זולג, לא שלילי, זה זולג לענפים אחרים, בעיקר לענף הפארמה ומדעי החיים בכלל וזה נותן מענה, אני לא רוצה להגיד לאלפי, אבל בטח ובטח למאות מקומות עבודה.

<איתן קופרשטוך: היינו יכולים להביא פה גם כמה חברות פארמה שמתעסקות בנושא, כי גם להם יש מה להגיד בנושא, וגם חברות שמתעסקות פר אקסלנס בנושא של מחקר ופיתוח.

<יובל לנדשפט: אני רוצה רגע לדייק את הדברים של איתן, זה לא בזכותי.

<יובל לנדשפט: הם הגיעו לא בגללנו.

<יובל לנדשפט: מדובר בחברות השקעה, חברות גדולות מהעולם, הם הגיעו לכאן כי כל משקיע מהעולם שרוצה להשקיע בתעשייה מתפתחת, רוב הסיכוי שהוא יעשה שני דברים, האחד, הוא יגיע למקום ששם זה קורה, יבחן - - - אני חושב שכולם יודעים פה את התשובה, שישראל ניצבת בחזית הקדמה, של המחקר, של החקלאות, של התעשייה בתחום הקנאביס.

<יובל לנדשפט: ושתיים, הם רוצים לראות איפה הרגולציה תעמוד ולכן אנחנו מפנים למשרד הכלכלה שבינתיים שומעים את התשובה כולם, שעד שממשלת ישראל לא תחליט על היצוא אנחנו בינתיים - - -בינתיים לא ניתן להתיר יצוא.

<יובל לנדשפט: לא מדובר רק בהשקעות בתחום החקלאות, אלא בכל התחומים, בתחומי התעשייה ובתחומי המחקר.

תמר זנדברג: תודה.

תמר זנדברג: לפני שאני עוברת למשרד המשפטים ולמשרד לבטחון פנים, אני רק אתן לחבר הכנסת חיים ילין, שצריך תיכף לעזוב.

תמר זנדברג: תודה קודם כל שהצטרפת אלינו.

חיים ילין: זו פעם ראשונה שאני בוועדה הזו.

תמר זנדברג: פעם ראשונה שאתה אצלי בוועדה?

תמר זנדברג: ברוך הבא.

חיים ילין: אל תכעסי.

תמר זנדברג: לא, לא כועסת, להיפך, אני שמחה שאתה פה.

תמר זנדברג: בבקשה.

חיים ילין: קודם כל תודה ותודה על הדיון.

חיים ילין: מדינת ישראל, אני אנסה להסתכל על זה בצורה אסטרטגית, לא רק על הקנאביס מנקודת המבט של קנאביס.

<קריאה: קנאביס רפואי.

חיים ילין: יש קנאביס שיהפוך להיות רפואי.

תמר זנדברג: זה שימוש רפואי, הקנאביס הוא אותו קנאביס.

חיים ילין: מדינת ישראל בעוד 20-15 שנה לא תוכל להמשיך לחיות או לפתח את מרכז הארץ.

חיים ילין: אני, כאיש הנגב, מודיע לכולם שנצטרך לבנות בנגב כנראה, אין דרך אחרת ליישב עוד שניים-שלושה מיליון אזרחים בין הנגב לערבה.

חיים ילין: כשאמרתי שאשקלון תהיה העיר הצפונית ביותר של הנגב אז צחקו עליי, אבל יכול להיות שבאר שבע תהיה העיר הצפונית ביותר.

חיים ילין: אני מתייחס למה שראש הממשלה אמר וששר החקלאות ועוד כמה שרים הבהירו לי.

חיים ילין: שני נושאים הם בבדיקה.

חיים ילין: אני לא אמרתי שהעסק הזה נעצר או שמישהו הולך להעלים אותו.

חיים ילין: שני נושאים הולכים לבדוק, את הנושא הכלכלי.

חיים ילין: צר לי, אבל הנושא הכלכלי כבר נבדק, אין לי מושג למה רוצים לבדוק אותו עוד פעם.

חיים ילין: והנושא השני זה הזליגה.

חיים ילין: מילה שמשתמשים בה היום כמו טפטוף.

חיים ילין: עכשיו הקנאביס בזליגה, טפטוף אנחנו כבר מכירים, אז זה אחלה מילים, אבל בסופו של דבר אני חושב שאם אנחנו נעשה את המיזם הזה כמו שגם אמרתי לשר ארדן, תעשו חווה של 10,000 מטר, סגורה, בערבה, האמינו לי, אף אחד לא ייכנס, לא תהיה זליגה.

חיים ילין: אם כבר תהיה זליגה זה לא משם, זה לא מהחקלאים, אף אחד לא יהרוס את הפרנסה של עצמו.

חיים ילין: אנחנו נרוויח ציונות, התיישבות וכלכלה.

חיים ילין: אני מתנגד בכל תוקף שחומר הגלם יופץ בחו"ל, זאת אומרת שאנחנו נייצא חומר גלם, כי אז יקרה כמו הדשן, אנחנו נותנים את חומר הגלם בחוץ והתעשייה נמצאת בחוץ.

חיים ילין: על כל מי שמגדל פה יהיו לנו ארבעה, חמישה, שישה מקומות עבודה נוספים.

חיים ילין: זאת אומרת זה שרשרת.

חיים ילין: ואז גם הביטחון של הפרנסה של החקלאי תהיה יותר גבוהה, אנשים יעזו לבוא ולפתח את הנגב ואת הערבה וזה מקום שהיום, במקום שיהיו פלפלים, שאנחנו לא יודעים לאן זה הולך, כשהרובל קופץ למעלה או למטה, אז תהיה תעשייה חדשה לגמרי שכל העולם צריך אותה.

חיים ילין: עד היום כל הנושא הרפואי, למרות שהיה בשימוש, דווקא התעשייה הרפואית די התנגדה ושמה מחסומים, כי בעצם זה משהו טבעי שנלחם מול משהו שהוא סינתטי לחלוטין היום.

חיים ילין: אז לא רק שמוכח שהקנאביס הרפואי הוא עושה פלאים, אלא שהעולם נפתח וגם מכיר בו.

חיים ילין: לכן אין פה הרבה הזדמנויות, זה או עכשיו, לדעתי, או שזה לא יהיה.

חיים ילין: למה אני אומר את זה?

חיים ילין: כי בפוליטיקה ובעסקים, בכל דבר בחיים, יש הזדמנות ואם אנחנו לא לוקחים את ההזדמנות הזאת אז מישהו אחר ייקח אותה, האמינו לי.

חיים ילין: אין לי מושג למה - - -

<דנה בר-און: מישהו כבר לקח, קנדה.

חיים ילין: זה לא כל כך מהר.

חיים ילין: לגבי השקעות.

חיים ילין: אני יודע, לפחות מישיבה שישבתי עם חקלאים, יש כ-300 חקלאים מסומנים - - -

<חנן בזק: 277.

חיים ילין: כ-300.

חיים ילין: לא אמרתי - - -

<חנן בזק: אנחנו מחזקים אותך.

חיים ילין: תודה.

חיים ילין: אני חושב שהחיבור של החקלאות ואזורים שלמים שיכולים להתפרנס מזה זה משהו שהממשלה צריכה לקבל.

חיים ילין: זה לא נראה לי הגיוני שלא יהיה.

חיים ילין: ולכן החשש שלי, אני לא שמעתי את המשרד שהתבטא פה, אבל המקום היחידי שמדאיג אותי זה המילה הזאת, זליגה.

חיים ילין: באמת אני אומר את זה.

חיים ילין: תדעו לכם שאני פגשתי לפני שנתיים בחור צעיר עם סטארט אפ של מצלמות, שהוא יודע לחזות במדויק כמה גרמים ייצאו מכל צמח ואיך יודעים בדיוק מה ייצא בסוף התהליך, בצורה מדויקת, זאת אומרת גם אם הבט"פ ייקח את התוכנה הזאת לעצמו, הוא יידע במדויק מה יוצא מכל חווה.

חיים ילין: לכן צר לי, יש היום טכנולוגיה שהצעירים מפתחים, זה גם פרנסה, אני אומר לפעמים הצרה שלנו בכנסת שאנחנו באובר רגולציה, אבל גם איפה שצריך רגולציה אנחנו לא עושים אותה.

חיים ילין: אני מאוד מקווה שבסופו של דבר זה לא יתמהמה ולא יעצרו את זה.

חיים ילין: אני מאוד מקווה שהבט"פ לא יעצור את המהלך הזה, כי החשש שלי הוא לא כלכלי, אני שם את זה על השולחן, הסיבות יכולות להיות רק של הזליגה.

חיים ילין: בסוף אני חושב שאנחנו באמת אלופי עולם, יש לנו במה להתגאות, באמת יש לנו, אני אומר את זה בשיא הרצינות, אנחנו מסוגלים ואנחנו מוצאים - - - יש ראש מועצה לשעבר במועצה שלי, אני לא רוצה להגיד כמה חוות יש, אבל אני אומר לכם שזו הרמה הגבוהה ביותר בעולם שאנחנו מצליחים לעשות פה בארץ.

חיים ילין: אולי בגלל שזו ארץ הקודש, אולי בגלל המים, אולי בגלל הקסאמים, אולי בגלל הרבה מאוד סיבות, אבל עובדתית אין חומר פעיל ברמה הזאת.

חיים ילין: אנחנו מסוגלים לעשות את זה מכל הכיוונים.

חיים ילין: ואז, כשייסעו ראש הממשלה שלנו ושר החקלאות לסין ולהודו הם באמת יוכלו להיות גאים גם בזה ועכשיו גם הבט"פ יוכל לנסוע לחו"ל ולהיות גאה בזה שהחקלאות והכלכלה יחד עם המשרד לבטחון פנים יודעים לעשות מיזם שבעולם ילמדו אותו.

תמר זנדברג: תודה רבה.

תמר זנדברג: משרד המשפטים.

<יפעת רווה: שרת המשפטים תומכת ביצוא.

<יפעת רווה: אני הייתי חברה בצוות, מטבע הדברים הבדיקה שלי הייתה בעיקר בחלק המשפטי.

<יפעת רווה: אני כן הוכחתי בדיונים שהייתה בדיקה מעמיקה של החלק הכלכלי, אני קצת מופתעת על הטענות האחרות, אבל מכל מקום, כמו שאמרתי, אנחנו היינו חלק מעמדת הרוב.

<יפעת רווה: הייתה פנייה של המשרד לבטחון פנים ליועץ המשפטי לממשלה בטענות הזליגה, אבל אני מניחה שהיועץ המשפטי של בט"פ יפרט את זה.

<יפעת רווה: התבקשתי במשרד להשיב לנושא והעברתי את ההנחיות שקיימות, גם את ההנחיות של משרד הבריאות וגם את החלטת הממשלה הקודמת ואני יודעת שיש דין ודברים בין הבט"פ ליועץ, כפי שיפרט המשרד לבטחון פנים.

תמר זנדברג: תודה.

תמר זנדברג: אני רק רוצה לומר שיצאתי רגע לטלפון, זה היה השר אורי אריאל, שר החקלאות, הוא ביקש ממני למסור בשמו ובשם השרה שקד ששניהם תומכים במתווה וביצוא והוא ביקש ממני להזכיר שלוש סיבות, אחת, המטופלים והנושא הרפואי, השנייה, החקלאי כמובן, והשלישית זה הפוטנציאל הכלכלי למדינת ישראל.

תמר זנדברג: אז אני אומרת את הדברים לפרוטוקול בשם שר החקלאות ושרת המשפטים.

חיים ילין: הרביעי זה גם ציונות.

תמר זנדברג: חקלאות, כלכלה ולדאוג לאנשים, מה זה אם לא ההגשמה.

חיים ילין: כן, אבל המילה.

חיים ילין: אז תגידי את זה בקול רם.

תמר זנדברג: אני מוסרת מה שהשר אמר.

חיים ילין: הגשמה זה עוד יותר חזק.

תמר זנדברג: תתקשר לשר, תגיד לו שהוא לא ציין במפורש את המילה ציונות.

חיים ילין: דיברתי איתו 20 דקות אחרי ששמעתי את זה.

תמר זנדברג: יפה.

תמר זנדברג: המשרד לבטחון פנים.

חיים ילין: כולנו במתח, תאמין לי.

<יואל הדר: טוב, את רוצה לשאול שאלות?

תמר זנדברג: לא, קודם כל תן לנו את ה - - - אני פשוט עברתי על כל המשרדים שהיו חברים בוועדת המנכ"לים ואתה גם חבר מטעם המשרד, אז תן לנו את עמדת המשרד ודוח מצב מבחינתכם.

<יואל הדר: אני מבקש להתחיל דווקא ממקום אחר, דווקא מהישיבה שראש הממשלה קיים, ישיבה סגורה, לא ישיבה פתוחה.

<יואל הדר: משום מה יצאו כל מיני דברים החוצה, לכאורה, כי רוב הדברים שיצאו החוצה בכלל לא היו נכונים, כל מיני אמירות למיניהן שפשוט לא היה קשר בינן לבין המציאות ולכן כל מי שמנסה לפרסם דברים מישיבות סגורות, ראוי מאוד שיבדוק את הדברים לפני שהוא מוציא דברים שלא היו - - -

תמר זנדברג: אז הנה, לכן אנחנו - - -

<יואל הדר: מאחר שזו ישיבה סגורה אני לא מתכוון לפרסם.

<יואל הדר: לראש הממשלה זכות ואף חובה אפילו להביע את עמדתו בנושא מסוים גם כשיש גורמים אחרים שמביעים את העמדה שלהם וראש הממשלה, אני לא הדובר של ראש הממשלה, אני לא מייצג אותו, אבל בהחלט זכותו כראש הממשלה - - -

תמר זנדברג: לא, אף אחד לא מערער על זכותו, תן לנו את עמדת המשרד לבטחון פנים ואיפה עומד המצב מבחינתכם כרגע.

<יואל הדר: אני אגיד עוד משהו לגבי הנושא הזה.

<יואל הדר: אני חושב שראש הממשלה, להבדיל מכל משרד ומשרד, יש לו ראייה הרבה יותר רחבה והוא יוכל להכניס הרבה יותר אלמנטים מאשר - -

תמר זנדברג: והראשון שזיהה.

תמר זנדברג: קדימה.

<יואל הדר: - - כל משרד ומשרד, גם אם זה העמדה של המשרד שלנו, ויש גם משרדים אחרים, ובהחלט זכותו להכניס עוד שיקולים נוספים בתוך מגוון השיקולים שהוא מחליט לפיהם.

תמר זנדברג: ואיזה שיקולים נוספו כאן שלא היו בפני הוועדה?

<יואל הדר: אני אומר שהייתה ישיבה סגורה ואני חושב שאני לא אפרט.

<יואל הדר: אני אומר, בהחלט לראש הממשלה יש זכות לשקול שיקולים הרבה יותר רחבים מאשר כל משרד ומשרד בפני עצמו.

תמר זנדברג: לא, אני שוב שואלת - - -

<יואל הדר: אבל אמרתי, אני לא מתכוון לפרט מה היה בישיבה.

<יואל הדר: זה בדיוק ההבדל, אני לא מתכוון לפרסם, אני לא מתכוון להוציא דברים - - -

תמר זנדברג: לא, רגע, רק שנייה, יואל הדר, לא ביקשתי ממך לפרסם דברים שהם לא לפרסום ושהם סגורים, אבל מהישיבה הזו יצאו והתפרסמו מסקנות, פעולה, מה מתכוונים לעשות, למשל הוקם צוות בראשות יושב ראש המועצה הלאומית לכלכלה, פרופ' אבי שמחון, שאמור לבחון את בדיקת ההיתכנות הכלכלית.

תמר זנדברג: בלי להוציא דברים שהם לא לפרסום וישיבה סגורה וכל הדברים האלה, בסוף אתם כולכם גורמים ציבוריים, כולנו, כולל הישיבה הזאת, אנחנו כולנו גורמים ציבוריים שבסופו של דבר יש לנו מנדט מהציבור.

תמר זנדברג: זה לא איזה חבורת סוד סודי בהחלט או גורם פרטי או משהו כזה.

תמר זנדברג: אז בלי להוציא דברים שהם לא מיועדים לפרסום, מה כרגע הבחינה הנוספת שאתה משבח את ראש הממשלה על הראייה הכוללת שלו, וזה תפקידו של ראש הממשלה, הוא עומד בראש הממשלה, זו המשמעות, אבל מה הבחינה שנוספת כרגע שלא נבחנה בצוות שאתה היית חבר בו?

תמר זנדברג: איזה אספקט חסר שראש הממשלה מפעיל על מנת להוסיף עוד - - -

<יואל הדר: ראש הממשלה סבר שיש צורך בבדיקה כלכלית נוספת וזה מה שהוא עושה.

<יואל הדר: בהחלט זכותו.

תמר זנדברג: הבנתי.

תמר זנדברג: אוקיי.

תמר זנדברג: אז מבחינת

תמר זנדברג: כם כמשרד לבטחון פנים?

<יואל הדר: מבחינתנו, הבעייתיות שגם נאמרה מקודם, זו לא פעם ראשונה שאנחנו אומרים את הבעייתיות, קיימת בעיה גם של זליגה של הסמים, של סם מסוכן - - -

תמר זנדברג: איזו בעיה של זליגה?

<יואל הדר: קיימת בעיה של זליגה, יש לנו - - -

תמר זנדברג: איפה אתם רואים אותה?

<יואל הדר: למשטרה יש מידע מודיעיני לגבי הנושא של הזליגה.

<יואל הדר: מידע מודיעיני, לכן אנחנו לא נפרט.

<יואל הדר: אנחנו בהחלט מוכנים להציג את זה בפני היועץ המשפטי לממשלה, אני חושב שמן הראוי, ולכן כשדיברו פה על הקשר בינינו עם יועמ"ש לממשלה, בהחלט המשטרה תציג בפניו את המידע שיש לה לגבי הנושא של הזליגה, וזה לא בכדי, וקיים חשש שכשאתה מגדיל את זה, אתה הרי מגדל קנאביס, אתה לא מגדל קנאביס רפואי, כשאתה מגדיל יותר ויותר את הפעילות אז יש - - -

תמר זנדברג: האם נפתחו חקירות במשטרה בשנים האחרונות, בשנה האחרונה, בתיקים שבחשד - - -

<יואל הדר: המשטרה חוקרת את הנושא הזה.

<יואל הדר: יש נושא שפורסם, היו שלושה פיצוצים של מכוניות שקשורים לנושא הזה של הסמים.

<יואל הדר: לכן מדובר על - - -

תמר זנדברג: אני בטוחה שמשטרת - - -

חיים ילין: אני לא אמרתי את זה, מה שאני מציע, בגלל זה אני נתתי את הפתרון פה, תעשו את החוות מרוכזות בערבה, איפה שאין אנשים, תבנו את התעשייה ליד, שאף אחד לא יתקרב לשום מקום והאמינו לי שאתם שולטים במצב.

חיים ילין: אני לא סתם הבאתי את הפתרון.

תמר זנדברג: שנייה רגע, חיים.

תמר זנדברג: אני חושבת שהסוגיה הזו היא מאוד מאוד משמעותית והיא עומדת במוקד הדיון ולכן שווה שנתעכב עליה.

חיים ילין: נכון, אמרתי לך שהזליגה היא ה - - -

תמר זנדברג: לא, אבל שנייה.

תמר זנדברג: נשאלת השאלה בכלל האם קיימת זליגה וטוען כאן היועץ המשפטי של המשרד לבטחון פנים שיש זליגה.

תמר זנדברג: אני שואלת מה היקף הזליגה על פני איזה זמן, מה הן הפעולות שעשתה המשטרה כדי להתמודד עם הזליגה הזו.

תמר זנדברג: ככל שיש זליגה זה דבר שבאמת מדאיג אותנו.

תמר זנדברג: כמובן שגם אם יש, ותיכף נשמע על ההיקפים, זה לא בהכרח מהווה השבתה של כל הענף.

תמר זנדברג: אתה יודע, זה שיש פשיעה סביב ענף מסוים, זה לא משבית את הענף, זה נכון לכל תחום.

תמר זנדברג: זה שיש גניבות מחקלאים, אנחנו לא משביתים את ענף החקלאות בגלל שיש גניבות.

חיים ילין: זה שגונבים בקר, זה לא אומר שאנחנו צריכים להפסיק לגדל אותו.

תמר זנדברג: בדיוק.

תמר זנדברג: זה שיש עבירות מיסוי, זה שיש עבירות הלבנת הון, אנחנו לא משביתים את הבנקים כתוצאה מזה.

חיים ילין: זה יכול להיות טוב.

תמר זנדברג: למרות שיש כאלה שמציעים.

תמר זנדברג: אבל קודם כל, על מנת שהבסיס העובדתי יהיה משותף לכולנו, תן לנו איזה שהם - - - על מה אתה מדבר?

<יואל הדר: אם גברתי שמה לב, אז הענף לא הושבת והחוות עדיין קיימות, למרות האמור.

<יואל הדר: יש גם שיקולים נוספים ויש בעייתיות נוספת.

<יואל הדר: מה שמדברים פה זה לא על החוות הקטנות, מדברים על הגדלת הגידול בכל מיני מקומות נוספים.

<אורן ליבוביץ: לא, מדברים גם על החוות הקיימות.

<אורן ליבוביץ: אתה נותן מכת מוות לדבר הקיים, לפני שאתה מדבר על הדבר החדש.

<יואל הדר: היצוא זה הגדלה ולכן הדבר הזה מחריף שבעתיים, מה שאני אומר.

<יואל הדר: השר לבטחון פנים, אני חושב שגם בישיבה הקודמת, נאמר, לא ממנו, אלא על ידי גורם מטעמנו, השר לבטחון פנים אמר שהוא לא מתנגד בעת הזו ליצוא ובלבד שהמשטרה תקבל את כל המשאבים הנדרשים לצורך מניעת הזליגה.

חיים ילין: אוה, עכשיו אנחנו הבנו.

חיים ילין: כסף, 2019, יש לך כבר בנוי עכשיו.

<יואל הדר: אני לא מדבר על הכסף, מפני שהמשאבים, זה לא רק - - - במשאבים, אלא המשטרה תצטרך לדאוג - - -

תמר זנדברג: יואל הדר, עוד לפני המשאבים - - -

חיים ילין: יואל, אם אנחנו לא נייצר את זה פה אנחנו נייבא את זה, אתה חושב שהפשיעה לא תהיה שם ביבוא?

<יואל הדר: לזה אני אתן לך תשובה.

<יואל הדר: ממשלת ישראל החליטה לפני מספר שנים על יבוא, כעדיפות ראשונה.

<איתן קופרשטוך: מאז ממשלת ישראל ביטלה את ההחלטה.

<יואל הדר: ממשלת ישראל לא הצליחה לייבא כי המדינות האחרות לא רצו לייצא למדינת ישראל ולכן היבוא לא צלח.

<יואל הדר: רצינו יבוא על פני הגידול והנושא לא צלח.

<יואל הדר: מדינות אחרות לא רוצות לייצא את הקנאביס - - - שמדינת ישראל זקוקה לה ולכן נדרשנו לגידול ועכשיו נוצר דבר חדש, הנושא של יצוא.

<יואל הדר: זה לא היה בזמנו, הנושא היה היבוא מול הגידול ולא הצלחנו לייבא, מדינות אירופה וארצות הברית לא רצו לייצא למדינת ישראל.

<יואל הדר: זה היה המצב.

<יואל הדר: אז אי אפשר להגיד 'אפשר לייבא', כי לא יהיה יבוא, כי הן לא רוצות לייצא.

<יואל הדר: זה המצב.

תמר זנדברג: אתה גם אומר - - -

<קריאה: יש פה נושאים כלכליים שהם לא - - -

תמר זנדברג: לא, רגע.

תמר זנדברג: יש פה נושא כלכלי ויש פה את נושא הזליגה, שהוזכר כאן.

תמר זנדברג: עכשיו, אני לא רוצה לטעון, באמת, מתוך תפיסת העולם שלי, אני לא טוענת לעליונות הכלכלה על פני כל דבר אחר.

תמר זנדברג: יכול להיות שיש דברים ויש ערכים שבהחלט השיקול הכלכלי מוכפף להם ומן הראוי שמדינת ישראל תדאג לשלום ובטחון תושביה ואזרחיה ותעשה דברים שמוסרית הם נכונים בעיניה וכו'.

תמר זנדברג: אני לא שמעתי, לא היום ולא באף שלב בשלוש השנים האחרונות, על עדות משמעותית לזליגה.

תמר זנדברג: יתר על כן, אמר כאן ממש דקות ספורות לפניך הנציג של משרד החקלאות, ואני מצטטת, כי רשמתי לי, אין זליגה מהחוות, לפחות לא שמוכרת למשרד החקלאות.

<יואל הדר: משרד החקלאות אחראי על החוות?

תמר זנדברג: כן.

<יואל הדר: מה כן?

<יואל הדר: ממתי הוא אחראי על החוות?

תמר זנדברג: מה זאת אומרת?

תמר זנדברג: משרד החקלאות - - -

<יואל הדר: איזה סמכות בדין יש לו על ה - - -

תמר זנדברג: אנחנו לא בסמכות בדין.

תמר זנדברג: רגע, רגע, עצרו.

<יואל הדר: זו אמירה שאני לא יודע מתוך - - -

תמר זנדברג: עצרו רק שנייה.

תמר זנדברג: סליחה רגע.

תמר זנדברג: יואל הדר, אתה יועץ משפטי, אני מכבדת את זה.

תמר זנדברג: אנחנו, הוועדה כאן והכנסת באופן כללי, היא זירה שהיא גם ציבורית.

תמר זנדברג: זה לא בית משפט, אנחנו לא דנים כרגע בסמכות בדין, אנחנו דנים במציאות.

תמר זנדברג: אם יש לו סמכות בדין או אין לו סמכות בדין, זה לא משנה את העובדה אם יש זליגה או אין זליגה, הזליגה לא זולגת לפי הסמכות בדין.

תמר זנדברג: אם אתה, יש לך סמכות - - -

<יואל הדר: - - - גורם שלא אמון על - - -

תמר זנדברג: לא, לא, לא, גם אתה לא הגורם שאמון על החוות.

תמר זנדברג: הגורם שאמון זה משרד הבריאות - - -

<יואל הדר: אבל אפשר לשאול את המשטרה - - -

תמר זנדברג: גם המשטרה לא אמונה, סליחה - - -

<יואל הדר: לא, אבל אם יש זליגה זה המשטרה - - -

תמר זנדברג: לא, רק שנייה.

תמר זנדברג: לא.

תמר זנדברג: לא נכון.

תמר זנדברג: לא נכון.

<יואל הדר: מי הסמכות - - - אז המשטרה - - - מי עושה חקירות במדינת ישראל אם לא המשטרה?

תמר זנדברג: אם לא תתפרץ לדבריי אז - - -

<יואל הדר: לא, את התפרצת לדבריי אז אני עונה.

תמר זנדברג: לא, אני לא התפרצתי לדבריך, אני מנהלת את הדיון ואני רוצה ומבקשת ממך לדעת, המשטרה, אין לה סמכות בדין על החוות.

תמר זנדברג: זה לא קשור - - -

<יואל הדר: למה?

תמר זנדברג: ככה, לא.

<יואל הדר: בוודאי שיש לה, היא אמונה על הדין הפלילי, על החקירה - - -

תמר זנדברג: עכשיו כנס להאזנה - - -

<יואל הדר: בוודאי שיש לה.

תמר זנדברג: לא, לא, תן לי, בבקשה, להשלים את המשפט ואז אתה תענה לפי השאלה שאני אשאל אותך.

<יואל הדר: בבקשה.

תמר זנדברג: למשטרה אין סמכות על הנושא הזה, זה לא בסמכותה.

תמר זנדברג: למשטרה יש סמכות לאכוף את החוקים במדינת ישראל בכל תחום והיא אחראית גם על אכיפת החוק וגם על בטחון הציבור.

תמר זנדברג: הנושא הזה, נושא החוות כגידול חקלאי, ומשרד החקלאות הכריז עליו כגידול חקלאי ומשרד הבריאות הקים יחידה מיוחדת, כבר לפני כמה שנים?

<יובל לנדשפט: בהחלטת ממשלה 3609 ב-2011.

תמר זנדברג: שאמונה על הנושא הזה.

תמר זנדברג: עכשיו השאלה שלי אליך היא מהי העדות לזליגה, ככל שקיימת, ואם קיימת מה ההיקף שלה אל מול הגידול שיוצא מהחוות האלה כרגע לשוק הישראלי כל שנה.

<יואל הדר: אז אני צריך לחלוק על גברתי, משטרת ישראל אחראית לאכוף את הדין הפלילי, הקנאביס - - -

תמר זנדברג: מאה אחוז, זה נכון על כל דבר.

<יואל הדר: לא נכון.

<יואל הדר: הקנאביס - - -

תמר זנדברג: למה?

תמר זנדברג: זה כן.

<יואל הדר: לא נכון - - -

תמר זנדברג: זה אומר שאם כאן ברגע זה מתבצעת עבירה זה בסמכות משטרת ישראל.

תמר זנדברג: זה לא אומר שמשטרת ישראל היא אמונה, היא הרגולטור של הוועדה הזאת.

<יואל הדר: דווקא הכנסת זה יותר בעייתי, כי יש את דין החסינות בכנסת, אבל - - -

תמר זנדברג: אנחנו לא בבית משפט, יואל, באמת.

<יואל הדר: אמרת אמירה, אז שהציבור יידע שזה לא בהכרח.

<יואל הדר: אני אומר לגבי הקנאביס, זו עבירה לפי פקודת הסמים, מי שאמור לאכוף עבירות לפי פקודת הסמים זה משטרת ישראל - - -

תמר זנדברג: נו, כן, ומה הזליגה?

<יואל הדר: ולכן היא אמונה על התחום הזה וזה תפקידה והיא מחויבת לעשות והיא אכן - - -

תמר זנדברג: נו, אז אם תפקידה, אז מה הזליגה?

<יואל הדר: - - הציבור צריך לדאוג שיהיו לה משאבים.

תמר זנדברג: מה היקף הזליגה?

<יואל הדר: יש זליגה.

<יואל הדר: יש מידע מודיעיני - - -

תמר זנדברג: מה היקף הזליגה?

<יואל הדר: את צריכה לשאול את המשטרה אם הם יכולים, מפני שהדבר הזה נמצא במידע מודיעיני, שאפשר להציג את זה בפני היועמ"ש לממשלה.

<יואל הדר: מאחר שהנושא הזה נמצא - - -

תמר זנדברג: לא, אתם לא תסתתרו מאחורי מידע מודיעיני.

<יואל הדר: מה לא תסתתרו?

<יואל הדר: זה - - -

תמר זנדברג: לא, לא, לא, לא, סליחה.

תמר זנדברג: יש פה נושא ציבורי, אתם בשם הדבר הזה עכשיו עצרתם דבר שעל ידי משרד הכלכלה תואר כהשעיה שמשמעותה מכה חזקה.

תמר זנדברג: משרד החקלאות, 'כולם נמצאים בהמתנה, חלקם השקיעו כספים עצומים', משרד הכלכלה, '200 מיליון דולר ממשקיעים זרים בענף החקלאות ואופציה לחברות פארמה בינלאומיות'.

תמר זנדברג: אתם לא תעצרו את כל זה בגלל אמירה בעלמא, עם כל הכבוד.

תמר זנדברג: אם לאמירה הזאת יש ממשות ואם יש לה אחיזה במציאות, אז בבקשה.

תמר זנדברג: בלי לחשוף דוחות סודיים, אנחנו לא נמצאים פה ב-CIA ולא בשום מקום כזה, תנו לנו איזה שהוא ביסוס עובדתי לאמירה הזאת, לא 'מודיעין', לא 'חקירות של האינטרפול'.

תמר זנדברג: על מה אתה נסמך כשאתה אומר את זה?

<יואל הדר: אני לא יודע למה גברתי אומרת שאנחנו עצרנו.

<יואל הדר: היה דיון אצל ראש הממשלה - - -

תמר זנדברג: אנחנו את כל זה יודעים, אל תחזיר אותנו לתחילת הדיון.

<יואל הדר: לא, אני לא מבין מה זה - - -

תמר זנדברג: אתה אומר דבר פה ש - - -

<יואל הדר: מה זה אנחנו עצרנו?

<יואל הדר: מה זה אנחנו עצרנו?

<יואל הדר: המשרד לבטחון עצר משהו?

תמר זנדברג: יואל הדר, מה - - -

<יואל הדר: המשרד לבטחון פנים אמר את דעתו.

תמר זנדברג: מה היקף הזליגה?

<יואל הדר: הוא לא - - -

תמר זנדברג: מה היקף הזליגה ומה הראיות שיש לכם לזליגה מהחוות?

<יואל הדר: המשרד לבטחון פנים לא קובע בעניין הזה, מפני שיש ראש ממשלה ששוקל את מכלול השיקולים.

<יואל הדר: בין היתר המשרד לבטחון פנים והוא בסופו של דבר - - -

תמר זנדברג: ראש הממשלה לא נמצא פה, אני שואלת אותך שאלה בתחום המשרד שלך - - -

<יואל הדר: ממשלת ישראל זה - - -

תמר זנדברג: את כל זה אנחנו יודעים, אתה לא מחדש לנו.

<יואל הדר: לא, אבל את אומרת שאנחנו עוצרים, אנחנו לא עוצרים, אנחנו אומרים את העמדה שלנו.

תמר זנדברג: אני שואלת אותך שאלה פשוטה - - -

<יואל הדר: אנחנו אומרים את העמדה שלנו.

תמר זנדברג: מה הזליגה?

תמר זנדברג: מה הראיות העובדתיות לזליגה ומה היקף הזליגה.

<יואל הדר: מה זה ראיות עובדתיות?

<יואל הדר: יש למשטרת ישראל מידע שהוא מידע - - -

תמר זנדברג: מה המידע הזה, על מה הוא מתבסס?

<יואל הדר: מידע מודיעיני.

<יואל הדר: על סמך חקירות שהם עורכים, על סמך מידע שהם מקבלים.

<יואל הדר: אני לא רוצה לפרט את כל סוגי החקירות בעניין הזה.

<יואל הדר: יש להם מידע שהוא מספיק אמין ל - - -

תמר זנדברג: מה המידע הזה?

<יואל הדר: זה לא בפני הציבור.

תמר זנדברג: למה?

<יואל הדר: כי זה מידע מודיעיני.

<יואל הדר: זה ההבדל בין מידע מודיעיני לבין מידע גלוי וזה מידע מודיעיני.

תמר זנדברג: נפתחו חקירות בנושא הזה?

תמר זנדברג: כמה?

<בשורה רגב: יש לנו - - - כיום, ארבעה - - -

תמר זנדברג: באיזה תקופה?

<בשורה רגב: - - -

תמר זנדברג: ארבעה תיקים בשנה האחרונה?

תמר זנדברג: וזה התיקים היחידים שיש?

<בשורה רגב: - - - ידיעות מודיעיניות - - -

תמר זנדברג: זה התיקים היחידים שנפתחו?

<בשורה רגב: - - -

<קריאה: יש תקן חדש לאבטחה.

<בשורה רגב: אל תנסו - - -

<קריאה: התקן עוד לא - - -

תמר זנדברג: הזליגה מחוות או מחולים?

<בשורה רגב: יש אינדיקציות מאוד מאוד משמעותיות, גם עבור - - -

<קריאה: סליחה, את חייבת להתקדם לשולחן ולהציג את שמך ותפקידך.

תמר זנדברג: לא להפסיק אותה באמצע, תעשו לי טובה, אני מנהלת את הדיון.

<קריאה: אבל לא שומעים אותה.

תמר זנדברג: אם יש אחר כך בעיה אז תגידו לי, לא להפסיק דוברים באמצע.

<בשורה רגב: אני רמ"ח מחקר מודיעין, בשורה רגב, ואני אומרת לכם שיש אינדיקציות מודיעיניות מאוד משמעותיות על כל הנושא של הזליגה - - -

תמר זנדברג: מהחוות או מהחולים?

<בשורה רגב: מהחוות, אפילו קשר לארגוני פשיעה וגורמים עברייניים.

<בשורה רגב: יתרה מכך, יש לדעתי ליואל גם פה כמה צילומים מ - - -

תמר זנדברג: זה דבר חדש?

<בשורה רגב: זה דבר שבשנה האחרונה - - -

תמר זנדברג: בשנה האחרונה הוא התחיל?

<בשורה רגב: הוא עולה על השולחן, הוא - - -

תמר זנדברג: לפני זה הוא לא היה?

<בשורה רגב: אבל יתר שאת בשנה האחרונה.

תמר זנדברג: למה אתם מייחסים את המידע החדש הזה?

<בשורה רגב: אני לא רוצה להיכנס לזה כרגע, אבל אנחנו נוכל בפורום יותר סגור - - -

תמר זנדברג: למה?

<איתן קופרשטוך: למה אתם לא סוגרים את החווה הזאת מיידית?

<איתן קופרשטוך: את החווה הספציפית?

<בשורה רגב: כי זה כרגע בחקירה.

תמר זנדברג: מה זאת אומרת?

תמר זנדברג: כמה זמן זה בחקירה?

<בשורה רגב: זה בחקירה בשנה הנוכחית.

<איתן קופרשטוך: אז עוצרים את כל הענף?

<בשורה רגב: לא, אנחנו לא אמרנו, הוא גם הסביר שלא, אבל אמרנו שיש דברים שאנחנו רוצים לקבל כדי שהתהליך הזה יוכל להימשך.

<קריאה: אפשר לקבל רגע את רשות הדיבור?

תמר זנדברג: רגע, שנייה, יש רשימת דוברים וכולם ידברו.

תמר זנדברג: סיימת?

תמר זנדברג: אז הזליגה זה הדבר המרכזי שמטריד אתכם בתור המשרד לבטחון פנים?

<יואל הדר: אני רוצה להגיד, לזליגה יש השלכות, השלכות על זה שהסם מגיע לשוק, יש חשש שזה יגיע לנוער, חשש גדול, ולכן כשאנחנו מדברים על משאבים לטובת העניין הזה, לתת למשטרה משאבים, בין היתר מאחר שמגדילים את כל זה ויש לזה נראות, שכאילו הקנאביס זה דבר חוקי, כי אנחנו רוצים להגדיל ולהוסיף חוות.

<יואל הדר: צריך גם להשקיע בהסברה, במניעה, כלפי הנוער שיבינו שהקנאביס זה סם מסוכן והוא לא אמור להשתמש - - -

תמר זנדברג: אני לא מבינה, אתה משרד החינוך?

<יואל הדר: אנחנו - - -

תמר זנדברג: מה זה קשור עכשיו?

תמר זנדברג: אני שואלת אותך כמשרד לבטחון פנים - - -

<יואל הדר: גברתי שואלת שאלה טובה - - -

תמר זנדברג: האם הזליגה זה מה שמטריד אתכם?

<יואל הדר: אז אני אסביר לך.

תמר זנדברג: ענית שאתם מצפים למשאבים למשטרה לצורך אכיפה, זו שפה שברורה לנו.

<יואל הדר: אז אני אסביר.

<יואל הדר: גברתי ביקשה מאיתנו לפני כמה חודשים, בעת שדנו בנושא של הרשות למלחמה בסמים, שהפעילות של הרשות למלחמה בסמים לא תיפגע ולכן התפקיד שלנו, שאנחנו גם אמונים על הרשות למלחמה בסמים - - -

תמר זנדברג: לא, אם כבר אתה רוצה זה, אני ביקשתי מכם - - -

<יואל הדר: זה מה שגברתי ביקשה ואנחנו בהחלט - - -

תמר זנדברג: לא, אם כבר אתה רוצה להיענות לבקשות של גברתי אז מה שגברתי ביקשה זה שהרשות למלחמה בסמים תעבור למשרד הבריאות ולא למשרד לבטחון פנים.

<יואל הדר: אבל אחרי שהיא - - -

תמר זנדברג: אז לא נעניתם לבקשתי ולכן מה שאתה אומר עכשיו לא רלוונטי ואני מבקשת ממך - - -

<יואל הדר: אבל גברתי ביקשה ש - - -

תמר זנדברג: לא, לא, לא, אני מבקשת ממך לענות - - -

<יואל הדר: גברתי ביקשה שנקפיד לא לפגוע בפעילות של הרשות למלחמה בסמים.

<יואל הדר: זה בדיוק מה שאנחנו עושים.

תמר זנדברג: סליחה, אדוני, אתה יועץ משפטי של המשרד לבטחון לפנים.

תמר זנדברג: בהתחלה אתה נותן לי סקירה על סמכויות ומה בדין ומה לא בדין ועכשיו אתה הופך לשר החינוך.

<יואל הדר: לא, אני מדבר על הרשות למלחמה בסמים, זה התפקיד שלנו, זה התפקיד של המשרד.

תמר זנדברג: סליחה, אבל זה לא רלוונטי לדיון הזה.

<יואל הדר: ודאי שזה רלוונטי, התפקיד של הרשות למלחמה בסמים, זה לא המשטרה, זה רשות ש - - -

תמר זנדברג: לא, לא, לא, עורך דין יואל הדר, האם התחום המרכזי שמטריד אתכם, כחברים בוועדת המנכ"לים, הוא הזליגה, ואם כן, האם אפשר להתגבר על זה, לשיטתכם, באמצעות המשאבים שאתם מבקשים תוספת אכיפה למשטרה?

<יואל הדר: אז אני הסברתי ואני אסביר שוב, כל הנושאים האלה רלוונטיים לנו, כל הנושאים האלה מעניינים אותנו, ואנחנו צריכים משאבים גם בשביל הסברה, גם חינוך וודאי בשביל האכיפה כדי שזה לא יזלוג, ודאי שלא לנוער, שהנוער יבין את המשמעות של זליגת סם מסוכן - - -

תמר זנדברג: תודה.

תמר זנדברג: יואב גלעדי.

תמר זנדברג: מאיפה אדוני?

<יואב גלעדי: הגנת הצומח.

תמר זנדברג: הגנת הצומח?

תמר זנדברג: מה זה, רשות?

<יואב גלעדי: זה מכון מחקר במכון וולקני.

תמר זנדברג: בבקשה.

<קריאה: אני רק אומר משפט אחד.

תמר זנדברג: לא, לא, לא.

<קריאה: בהקשר של מה שיואל אמר.

תמר זנדברג: לא, תודה.

תמר זנדברג: יש רשימת דוברים.

תמר זנדברג: בבקשה.

<יואב גלעדי: ממש בקצרה, שתי נקודות בנוגע ליצוא.

<יואב גלעדי: אני יואב גלעדי, אני חוקר גנטי של קנאביס מטעם מדינת ישראל מהמכון להגנת הצומח.

<יואב גלעדי: מספר החוות עולה משמונה חוות ל-277, כפי שמצוין.

תמר זנדברג: כנראה שלא, כנראה שיש כמה גורמים שיחריבו את הענף הזה, אז אנחנו נראה אם זה יקרה.

<קריאה: לא כל אלה שהגישו, בסופו של דבר - - -

<יואב גלעדי: בסדר, אני רק - - -

תמר זנדברג: אולי גם אלה שיקבלו אישור, לא יהיה בסופו של דבר, כי אם לא יהיה יצוא אז לא יהיה להם מה לעשות.

תמר זנדברג: מדינות אחרות ידביקו את הפער הזה ואז המשרד לבטחון פנים, לא רק שיהפוך להיות משרד החינוך, הוא גם ינסה, לחקלאים שהפלפלים קרסו והם שמו את יהבם בקנאביס, יפתח אולי גם להם שווקים חדשים, מתוקף תפקידו, שהמשרד לבטחון פנים מתרחב על שאר המשרדים.

<יואל הדר: למרות שהקנאביס הוא בצבע ירוק - - -

תמר זנדברג: לא, סליחה, תודה.

<יואל הדר: לא, אבל את משמיצה את המשרד, למרות ש - - -

תמר זנדברג: לא, סליחה, אתה לא ברשות דיבור, תודה.

תמר זנדברג: בבקשה.

<יואב גלעדי: אני מדבר בנושא אחר לגמרי וזה בקשר ליצוא, הדבר החשוב ביותר במדינת ישראל בהיבט של הגנת הצומח זה שמירה על חומר ריבוי נקי וכרגע, כשגדל מספר החוות עולה חשש להתרבות של מזיקים וכשתגיע התוצרת החקלאית לשערי אירופה, או לכל מקום אחר אליו יגיע היצוא, יהיו בדיקות קפדניות וכיום - - -

<חנן בזק: לא מייצאים חומר גנטי, אני לא יודע על מה - - -

<יואב גלעדי: לא מייצאים חומר גנטי, אני מדבר על התפרחות שאמורות להגיע ליצוא.

<יואב גלעדי: אני מדבר - - -

<חנן בזק: אני לא - - -

<קריאה: אתה מדבר בבורות - - -

<יואב גלעדי: אני רוצה לדבר, בבקשה - - -

<חנן בזק: מי אדוני?

<יואב גלעדי: אדוני יואב גלעדי.

<חנן בזק: איפה עובד אדוני?

<יואב גלעדי: במכון וולקני, בהגנת הצומח.

תמר זנדברג: תנו לו להשלים את דבריו כמו שהוא רואה אותם ואחר כך - - -

<יואב גלעדי: תודה.

<יואב גלעדי: הריבוי של מזיקים במדינת ישראל, שכרגע - - -

<יובל לנדשפט: אתה מייצג את מכון וולקני?

<יואב גלעדי: אני לא מייצג את מכון וולקני, תנו לי להגיד מילה אחת - - -

תמר זנדברג: מה יש לך?

תמר זנדברג: כל דבר שאתה אומר בטוח אנשים כאן גם חושבים עליהם כל מיני דברים ועדיין כל אחד, דבריו נשמעים.

תמר זנדברג: מה יש לכם?

<יואב גלעדי: אני מייצג את האינטרס של מדינת ישראל כדי שהיצוא יצליח וכדי שהתוצרת החקלאית, לא יהיה פה יצוא חד פעמי, בגלל שיש - - - אוקיי, אתם פה כולם תוקפים אותי אז אני - - -

תמר זנדברג: הכול בסדר, לאט לאט.

תמר זנדברג: תאמר את דבריך בנחת ונמשיך.

<יואב גלעדי: אז אני רוצה להגיד שני דברים.

<יואב גלעדי: האחד זה שיש עלייה בכמות המזיקים שנצפית על ידי הגנת הצומח ועל ידי דיווחים משם והאינטרס הלאומי הוא לייצר פה חומר ריבוי נקי.

<יואב גלעדי: בשביל זה צריך יותר ביקורת ואכיפה על החוות ובאמת שתהיה פה שקיפות מצד החוות החדשות והקיימות.

<יואב גלעדי: זה דבר ראשון.

<יואב גלעדי: הנקודה השנייה זה שהנושא הגנטי, ובעצם היצוא של זרעים, לא נבחן פה בוועדה ומדינת ישראל תפסיד מיליארדים כי זה שוק שקיימות בו כרגע מאות חברות ישראליות, מובילות את תעשיית הזרעים העולמית, והיצוא של הקנאביס, אף אחד לא מסתכל על היצוא הזה וזה הפסד של מיליונים פוטנציאליים, מיליארדים, בגלל שמדינת ישראל מובילה את התעשייה הזו.

תמר זנדברג: תודה.

<איתן קופרשטוך: אבל לפי המלצת הוועדה יהיה אסור לייצר חומרי ריבוי ו - - -

<יואב גלעדי: וזו טעות.

תמר זנדברג: בסדר, זו דעתו.

תמר זנדברג: אורן ליבוביץ.

<אורן ליבוביץ: טוב.

<אורן ליבוביץ: קודם כל אם נכון הדבר שבאמת ענייני זליגה לכאורה הם הבעיה ולא ששלדון אדלסון הודיע לכם שאתם לא רשאים לייצא, אז הבקשה היא שתמצאו את הפתרון כדי לאפשר את היצוא כי הסכנה והסיכון שאנשים לקחו פה, עשרות ומאות חקלאים, זה מיותר אפילו לחזור על זה, זה מובן מאליו, זה ייפול עליכם בסופו של דבר, האחריות היא עליכם.

<אורן ליבוביץ: זה עניין אחד.

<אורן ליבוביץ: העניין השני הוא מה יקרה בעוד עשר, 12, 15 שנה, כשנדע בדיעבד איפה היינו יכולים לעמוד ואיפה אנחנו עומדים באמת וחבל שנצטער על מה שקרה פה.

<אורן ליבוביץ: אם יש הוכחות לזליגה, נא להציגן.

<אורן ליבוביץ: מידע מודיעיני לא נשמע מספיק כדי לעצור דבר כזה.

<אורן ליבוביץ: לי באופן אישי אין שום אינטרס שיאושר היצוא, אני לא מרוויח מזה שום דבר ולא מעניין אותי, ועדיין גם אני וגם רבים חושבים שזה יעשה בעיקר טוב, אבל יש לי הצעה.

<אורן ליבוביץ: בגלל שהיצוא עומד פה על הכף ויש סכנה שהוא לא ייצא לפועל ויש פה סיכון מהותי מאוד להמוני חקלאים ועסקים, יש פתרון שיכול לפתור את העניין הזה, גם אם לא יהיה יצוא, וזה הוצאת ה-CBD מפקודת הסמים.

<אורן ליבוביץ: אתם יכולים תוך שבוע, בהחלטת ממשלה, לאפשר לכל החקלאים האלה לגדל, אפילו תידרש יותר סחורה, יותר יבול בשביל להפיק ממנו את החומר הזה.

<אורן ליבוביץ: זה חומר שהוא לא פסיכו אקטיבי, אפשר לפתח פה אלפי מקומות עבודה, תעשיית קוסמטיקה, חקלאות, הכול יהיה בדיוק אותו דבר ואפילו יותר רק על מולקולה אחת שאפילו לא צריך להוציא אותה מפקודת הסמים כי היא לא נמצאת בפקודת הסמים.

<אורן ליבוביץ: פשוט בהחלטת ממשלה להציל פה את כל האנשים האלה, שאני באמת דואג, אני ועוד רבים דואגים לעתיד שלהם.

<אורן ליבוביץ: אנשים פה השקיעו מיליונים וזה יכול להציל אותם.

<אורן ליבוביץ: ארגון הבריאות העולמי כבר המליץ להוציא את ה-CBD מהחוק.

<אורן ליבוביץ: פרופ' גרוטו לא כאן, אבל הוא חבר ועד מנהל בארגון הזה, אז מוזר מאוד שזה לא קרה בישראל.

<אורן ליבוביץ: המשטרה לא תצטרך לדאוג כי מדובר בחומר שאין לו דרישה בשוק הפנאי, שאתם חוששים ממנו מאוד, ואם כן יאושר היצוא בסופו של דבר, ואני מבין שיש עדיין את הפוטנציאל ואת האפשרות הזאת שזה יקרה, אז אני מבקש לשמוע ולדעת מה אתם מתכוונים לעשות עם כל הנושא של הגנטיקה של הקנאביס.

<אורן ליבוביץ: ושאלה כוללת, שהיא רלוונטית גם לצד של הלגליזציה ועד הייצור של ה-CBD ובאמצע יצוא וכל הדברים, למה לא כמו בקנדה?

<אורן ליבוביץ: למה ב-2015, כשקנדה יזמה ענף רפורמה משלה, למה לא אימצתם את המודלים של קנדה?

<אורן ליבוביץ: למה ניסיתם להמציא את הגלגל מחדש?

<אורן ליבוביץ: למה המצאתם כל מיני נהלים ותקנים שאף אחד לא שמע עליהם מעולם?

<אורן ליבוביץ: היינו יכולים היום לעמוד במצב מתקדם בהרבה וזה מרגיש חבל.

<אורן ליבוביץ: אז שתי השאלות הן בנוגע לנושא הגנטיקה, איך ייוצא, איך ייובא, איך יאושרו הזנים פה בישראל, כי יש מגדלים שחוששים לזנים שהם פיתחו ופה ועמלו עליהם במשך שנים, וכאמור, למה לא כמו בקנדה?

<אורן ליבוביץ: תודה.

תמר זנדברג: תודה.

תמר זנדברג: מנחם כהן, בבקשה.

מנחם כהן: אני בעצם מנכ"ל ובעל שליטה בחברה ציבורית שנקראת מדיוי.

מנחם כהן: החברה הגיעה לתודעה הציבורית לפני מספר חודשים כשהיא פרצה לתחום הקנאביס.

מנחם כהן: המשכנו להתקדם, הסתובבנו קצת בעולם, קיבלנו פידבק מדהים, בכל מקום שפנינו אלינו ואמרנו ישראל, אמרנו מחקרים, אמרנו גידול, קיבלנו הרבה כבוד והדר.

מנחם כהן: ישראל מובילה בעולם, לא רק בתחום של חקלאות כללית, אלא גם בתחום של חקלאות בכיוון של הקנאביס הרפואי.

מנחם כהן: ישראל נספרת חזק מאוד בתחום של מחקרים לקנאביס רפואי ויכולה להוות רגל משמעותית בעולם לפיתוח של מוצרים בתחום הזה.

מנחם כהן: דיברתם הרבה על הצד הכלכלי של המוצר הזה, אני מדבר גם על הצד הרפואי שלו, הוא מועיל היום למגוון של מחלות בתחום של סרטן, טרשת נפוצה, אפילפסיה, אוטיזם ועוד ועוד דברים שעוד לא נחשפנו אליהם ואנחנו יודעים שמתקיימים למעלה מ-100 מחקרים מקבילים היום בישראל בכל מיני נושאים של קנאביס רפואי.

מנחם כהן: כחברה, לענות על מה שאמר הבחור מהמכון הוולקני, אנחנו ממקדים את המאמצים שלנו בגידול שהוא נקי, ללא חומרי הדברה, ללא חומרים נלווים שעשויים להזיק לחולים ובעצם אנחנו משמשים כפורצי דרך ומאמינים שאנחנו במהלך של השנתיים הקרובות למצב את עצמנו כפורצי דרך בעולם כולו בגידול קנאביס נקי, איכותי, שאין אותו בהרבה מדינות, אין אותו באף מדינה כיום, לא בקנדה, לא באירופה, לא באוסטרליה ובמקומות אחרים.

מנחם כהן: אין היום בעולם את הרמה שאנחנו מכוונים אליה, שהיק"ר אילץ אותנו לזה, וטוב שעשה את זה, בעצם הוא הוביל את הגידול בישראל להתחייבות להליכה צעד אחד קדימה וכתוצאה מזה גם המחקר הרפואי ירוויח, כי בעצם הוא יוכל לקבל חומר שמגיע הרבה יותר איכותי.

מנחם כהן: אצלנו ספציפית, וכדאי שתשמעו את זה, התהפוכות שעוברות על הצד הפוליטי עצרו עסקת ענק בתוך החברה שלנו על ידי משקיעים משמעותיים בתחום, אולי השלישיים בגודלם בעולם, להשקעה בהיקף של משהו כמו 100 מיליון שקל.

מנחם כהן: בחברה הקטנה והצנועה שלנו זה מאוד משמעותי.

מנחם כהן: אילו היינו - - -

תמר זנדברג: מתי זה קרה?

מנחם כהן: אנחנו נמצאים בשיחות עם חברה עולמית שרוצה לבוא לכאן לישראל לשתף איתנו פעולה ובשבועיים האחרונים, כתוצאה מהידיעות האחרונות אנחנו מתקשים לבוא ולהגיד להם את מה שאמרנו להם לפני שלושה שבועות בביטחון מלא, שיצוא יהיה, זה רק שאלה של זמן, כי אלה הפידבקים שקיבלנו מכל חברי הממשלה.

מנחם כהן: אני בא ואומר לכם דבר ברור אחד, אם אתם רוצים להגיד שאין יצוא, תגידו את זה, זה בסדר, אנחנו נמצא אלטרנטיבות, כנראה, המוח היהודי יודע למצוא לעצמו, סליחה על הגזענות, אבל אנחנו יודעים למצוא לעצמנו פתרונות.

תמר זנדברג: אם אתה אומר את זה על עצמך זה לא גזענות.

מנחם כהן: סתם, זה ביטוי כזה.

תמר זנדברג: ברור, כנ"ל.

תמר זנדברג: זה בבדיחות הדעת.

מנחם כהן: אם אתם רוצים להגיד שיש יצוא, אבל אתם צריכים יותר זמן כי המשרד לבטחון פנים צריך יותר זמן להיערך, זה בסדר, זה ראוי, זה נכון.

מנחם כהן: עשו את הצעדים שלכם באחריות, אנחנו לא רוצים להיכנס לתהליך ולעצור בו באמצע כי פתאום גילינו שלא הסתכלנו על איזה היבט של זליגה או דברים כאלה, ואני ארצה להגיד מילה על הזליגה, אבל הגרוע ביותר שאתם יכולים לעשות זה ללכת צעד קדימה שניים אחורה, להגיד 'יש יצוא, אין יצוא', כל שני וחמישי.

מנחם כהן: אני, אגב, לא ראיתי פה נציג של ממשלת ארצות הברית סביב השולחן וחבל, אני לא הצבעתי להם, אבל אם כבר הם משפיעים באיזה שהיא צורה עלינו אז כדאי שהם יהיו פה על השולחן.

מנחם כהן: זה בנושא של ההיבט הכלכלי.

מנחם כהן: רק מילה אחת אני רוצה להוסיף לגבי הזליגה.

מנחם כהן: אני אומר לחברנו יואל הדר ולמשרד לבטחון פנים, אחרי שכבר עצרתם את הזליגה מגבול לבנון, מצרים, את החוות החקלאיות הפיראטיות בנגב, שבעצם מפיצות סמים באין מפריע, ואחרי שבאתם והוכחתם לנו שהצלחתם להתגבר על הבעיה הזאת, על הנגישות של כל בן 16 היום לסמים אחרים, שהם לא קנאביס, אולי הגיע הזמן שנלמד קצת מההיסטוריה.

מנחם כהן: ראינו בארצות הברית מה קרה בתקופת היובש כשאסרו על אלכוהול ונלחמו באלכוהול וארגוני הפשיעה גדלו, צמחו והתרבו.

מנחם כהן: מה הפלא שהיום אנחנו שומעים על חקירות בנגב וכו' שבשנה האחרונה התקדמו?

מנחם כהן: ככל שאנחנו עושים את הצעדים הפוך על הפוך ככה נקבל את המציאות הלא נכונה על פנינו.

מנחם כהן: לדעתי הגישה היא לא נכונה.

מנחם כהן: אבל אחרי שהנחנו לרגע לבעיות הקיומיות שלנו מגבולות מצרים ולבנון, איך אנחנו מונעים שקים של מריחואנה שמתפזרים להם באין מפריע במרחבי הנגב, או של שטחי צה"ל שהפכו להיות שטחי גידול בעצם לקנאביס, בואו נדבר רגע על החוות החדשות.

מנחם כהן: החוות החדשות נדרשות לתקינה ברמה של גידור, צילום, תעסוקה של כוח אדם ברמה שאין אותה בפורט נוקס.

מנחם כהן: אנחנו נדרשים כמעט כל גרם שאנחנו מייצרים, למתג אותו, לשים לו ברקוד, לאצוות אותו, מלשון אצווה - - -

תמר זנדברג: שזה לפי דרישה של המשרד לבטחון פנים?

מנחם כהן: הכול לפי המשרד לבטחון פנים.

מנחם כהן: ואנחנו יכולים - - -

<יובל לנדשפט: של היק"ר.

<יובל לנדשפט: כתבנו נוהל.

<יובל לנדשפט: במסגרת הנהלים, שאורן אמר שהוא לא מבין למה צריך, לא משנה, במסגרת הנהלים יש גם נוהל GSP, Good Security Purposes, שהוא נכתב והוכן על ידי ועדה בין משרדית ובכלל זה משטרת ישראל, המשרד לבטחון פנים, כשיו"ר הוועדה הוא מנב"ט הראשי של משרד הבריאות, כולל המכס והכול, ושם מפורטים כל כללי האבטחה לכל השרשרת, גם לחוות, אבל גם לטרנספורטציה וגם לבתי המרקחת.

תמר זנדברג: ברור, אתה מדבר על החדשים?

<יובל לנדשפט: לא, החלטת הממשלה אומרת - - -

תמר זנדברג: הנוהל של החוות הישנות והחדשות הוא אותו נוהל?

<יובל לנדשפט: נכון, כאשר בחוות הקיימות האבטחה היום היא עוד מוגברת מכך, כי עוד לפני שהיה נוהל מדי פעם במחוזות מסוימים הטילו עליהם עוד ועוד והפכו חלק מהם לפורט נוקס מעבר לנדרש.

מנחם כהן: שוב, אנחנו נדרשים היום לרמת אבטחה כזאת שאני יכול להגיד, אצלי בחווה, היא לא צריכה להיות, כמו שאמר חבר הכנסת ילין, בערבה מבודדת ולא צריכה להיות נבאדה של ישראל.

מנחם כהן: במקום שבו אנחנו בונים את החוות שלנו אנחנו יכולים ויודעים, לפי הנוהל שאנחנו בדקנו אותו ועומדים בו, ורוצים לעמוד בו, יודעים לעצור זליגה, אנחנו יכולים לדעת שמאצלנו, מנקודת הגידול ברמה של שתילים עד לאספקה לצרכן, לא תהיה זליגה מהצד שלנו.

מנחם כהן: אנחנו באים ופונים, גם למשרד לבטחון פנים, למר יואל הדר, אנחנו באים ואומרים לך, היבוא היום קיים, הוא קיים ממצרים בצורה לא לגלית.

מנחם כהן: אתה יכול לעצור אותו בזה שתאשר את החוות החדשות, הם יביאו דרישות חדשות לשוק, שיביאו ויעשו סדר.

מנחם כהן: אני לא חושב שנכנסנו לכל הרפורמה הזאת, הרפורמה הזאת באה לסדר את כל הנושא הזה.

מנחם כהן: קחו בחשבון שכספים רבים של חקלאים רבים היום במדינת ישראל כבר הונחו על הקרקע, אנשים השקיעו, חבל שכל זה יירד לטמיון, זה חוסר אחריות מוחלט להצביע על בעיה ולא להצביע על פתרון.

<אורן ליבוביץ: חשוב אולי להזכיר לפרוטוקול שלפני שעה קלה סגן שר הבריאות ליצמן הודיע שהוא מתנגד ליצוא לאור החלטת ראש הממשלה.

תמר זנדברג: אוקיי.

תמר זנדברג: אהרון לוצקי, מנכ"ל 'תיקון עולם'.

<אהרון לוצקי: אנחנו כבר מגדלים קנאביס 12 שנה, החברה הראשונה שגידלה, וכיום אנחנו מטפלים בלמעלה מ-10,000 מטופלים.

<אהרון לוצקי: אולי כדאי להגיד, קצת בשם המטופלים האלה, כמה טוב זה עשה לכל כך הרבה אנשים, איזה הקלה הקנאביס הרפואי הביא לכל כך הרבה משפחות.

<אהרון לוצקי: במיוחד כרגע אנחנו רואים את זה בילדים אוטיסטיים ובילדים אפילפטיים, שזה עשה מהפך שלם בחיים שלהם, אבל גם בהרבה התוויות אחרות.

<אהרון לוצקי: אז קודם כל, כשאנחנו מדברים על הקנאביס כאויב, כסם מסוכן, בואו נזכור את התועלת העצומה וכמו שפרופ' משולם נוהג להגיד, עוד אף אחד לא מת מהקנאביס.

<אהרון לוצקי: כלומר הקנאביס הוא אחת התרופות הבטוחות ביותר מבין כל מה שניתן כיום ואין לה תופעות לוואי, בניגוד לרוב התרופות האחרות שקיימות בשוק.

<אהרון לוצקי: כך שכדאי לשים על זה דגש.

<אהרון לוצקי: רק הבוקר התפרסם ב-YNET סקר שנעשה על 2,000 ומשהו קשישים, ש-94% מהם מדווחים על שיפור משמעותי בחיים שלהם ובאיכות החיים שלהם בעקבות השימוש בקנאביס רפואי.

<אהרון לוצקי: ישראל היא מובילה בעולם בתחום הזה של המחקרים וחבל באמת שאנחנו לא מנצלים את זה גם להביא תועלת כלכלית למדינה.

<אהרון לוצקי: 'תיקון עולם' מצאה פתרון מסוים לדבר הזה בכך שאנחנו נמצאים עם שותפויות בחוץ לארץ ולמעשה אנחנו פועלים משם וזה חבל שאנחנו לא יכולים לייצא מישראל ושהכלכלה הישראלית תיהנה מהדבר הזה.

<אהרון לוצקי: אני רוצה לחזק את הנושא שהזכיר כאן אורן, אני הזכרתי אותו בפגישה שהייתה כאן לפני כחודשיים, הנושא של פקודת הסמים הישראלית.

<אהרון לוצקי: פקודת הסמים הישראלית היא לא הגיונית.

<אהרון לוצקי: כתוב בה שצמח הקנאביס על כל חלקיו הוא סם מסוכן.

<אהרון לוצקי: בפועל, כמו שיגידו מומחים, החומר היחידי בתוך הקנאביס שיש לו השפעה פסיכוטרופית הוא חומר שנקרא THC.

<אהרון לוצקי: כל שאר החומרים, אין להם שום השפעה פסיכוטרופית, הם בכלל לא היו צריכים להיות בפקודת הסמים.

<אהרון לוצקי: הנכון הוא לתקן את פקודת הסמים ולכתוב שה-THC זה סם מסוכן ולהתייחס אליו, למרות שהסיכון שלו הוא הרבה יותר נמוך מרוב הסמים והתרופות האחרות, אבל ניחא, על זה לא נעשה את המהפכה בבת אחת.

<אהרון לוצקי: אבל ודאי וודאי שחומר כמו CBD, שהוא חומר אנטי דלקתי, שכיום משמש לילדים אפילפטיים ואוטיסטים וגם למחלות אחרון כמו קרוהן וקולייטיס, בהצלחה עצומה וללא שום השפעה פסיכו אקטיבית, גם לקשישים, אין שום סיבה שהוא יהיה בפקודת הסמים.

<אהרון לוצקי: הוא לא בפקודת הסמים באירופה, למה הוא צריך להיות בפקודת הסמים בישראל?

<אהרון לוצקי: זה, אגב, לא צריך לחכות לממשלה לדבר הזה.

<אהרון לוצקי: הכנסת יכולה להעביר חוק כזה, אני בטוח שמשרד הבריאות לא יתנגד וזו יוזמה שכדאי לעשות אותה שעה אחת קודם.

<אהרון לוצקי: גם המשרד לבטחון פנים לא יוכל להתנגד כיוון שאין שום השפעה פסיכו אקטיבית לחומר הזה.

<אהרון לוצקי: כך שאני חושב שכאן צריך לנקוט בצעדים מהירים ולקדם את הדבר הזה שיכול להיות בקונצנזוס, אין בו שום רע לאף אחד.

<אהרון לוצקי: כללית אני חושב שחבל שהממשלה מעכבת את כל התהליכים של יצוא של קנאביס רפואי.

<אהרון לוצקי: אין לי הרבה מה להוסיף על כל מה שנאמר כאן בתחום הזה ואני רוצה לקוות שהשכל הישר יתגבר ונוכל להביא את התועלת הכלכלית העצומה.

<אהרון לוצקי: עוד הערה אחת.

<אהרון לוצקי: יש כיום בישראל למעלה מ-30,000 אנשים שמטופלים בקנאביס רפואי, יש לפי דיווחי המשטרה מאות אלפים שמשתמשים בקנאביס לצרכי פנאי.

<אהרון לוצקי: ברור שהחומר שהם משיגים הוא לא דווקא מתוך החוות, כל המאות אלפים שמשיגים, יש כאלה שטוענים שיש אפילו מיליון משתמשים במדינת ישראל בקנאביס.

<אהרון לוצקי: כך שהמאבק צריך להיות ממוקד במקום הנכון ולא ממוקד - - - לא צריך לחפש מתחת לפנס.

<אהרון לוצקי: היום קיבלתי טלפון ממשפחה אוטיסטית, ששוטרים הגיעו אליהם הביתה כיוון שיש להם רישיון ל-30 גרם, הבן לקח על עצמו 5 גרם והשוטרים רצו לבדוק אם מותר לו או אסור לו להחזיק 5 גרם.

<אהרון לוצקי: אדם אוטיסט.

<אהרון לוצקי: אז בזה מתמקדים, בזה ממקדים את המאמצים, בואו נמקד את המאמצים בדברים הנכונים, יש מספיק צרות אחרות ומשמעותיות יותר.

<אהרון לוצקי: הסיכון כאן בתחום הזה של ענף הקנאביס הוא אפסי, לעומת זאת התועלת היא מאוד גדולה.

<אהרון לוצקי: תודה.

תמר זנדברג: תודה רבה.

תמר זנדברג: ד"ר תמיר גדו, מנכ"ל 'שאיפה לחיים'.

<תמיר גדו: תודה רבה.

<תמיר גדו: קודם כל אני רוצה לחזק את מה שנאמר פה, יש המון בורות בנושא הזה.

<תמיר גדו: קודם כל לא הורגים את כל העדר בגלל פרה סורחת אחת.

<תמיר גדו: ובוא נגיד שיש באמת זליגה ובוא נגיד שהמידע המודיעיני הוא נכון, הרי אני יכול להגיד לכם בתור מישהו שנמצא בענף הפארמה, תרופות, כבר מעל ל-25 שנה, שהיו מקרים שחברות תרופות, יצרניות ישראליות, היו להם פריצות והייתה זליגה והיו גניבות מתוך החברות בפנים.

<תמיר גדו: אף אחד לא סגר אף אחד בטבע, בתרו, בתרימה או בכל אחת מהחברות האחרות בשל הגניבות האלה.

<תמיר גדו: לא סגרו.

<תמיר גדו: הלכו, עשו חקירה, מצאו את האשמים והביאו אותם לדין, כמו שצריך וכמו שראוי.

<תמיר גדו: אם יש זליגה, מן הראוי שיסגרו את אותה חווה סוררת או יותר.

<תמיר גדו: זה מקובל, זה לגיטימי וזה נכון לעשות את זה.

<תמיר גדו: אנחנו כולנו פה אנשים רציניים, אנחנו פתחנו מפעל שהושקעו בו מיליונים של דולרים, המפעל הזה יכול לייצא מתוך מדינת ישראל מעל 2.5 מיליארד דולר פוטנציאליים, רק המפעל הזה.

<תמיר גדו: יש במפעל הזה 100 עובדים, האנשים שעובדים שם, כמעט מחצית הם עובדים שפוטרו מטבע והגיעו לעבוד במפעל הזה.

<תמיר גדו: זה עובדי פארמה.

<תמיר גדו: אני רוצה להסביר משהו על הבורות שמתעסקת פה.

<תמיר גדו: אנחנו לא מוכרים פרחים, זה לא מעניין אותנו בכלל, אנחנו רואים את הפרחים בתור חלק בשרשרת שאותו אנחנו לוקחים, ובתהליך מאוד חכם, אני חייב להגיד, משרד הבריאות ומשרד החקלאות יצרו הסדרה שאנחנו מפעל שיודע לקחת בתהליכי GMP ולקחת את החלק בתוך הפרח, את החלק הפעיל, שיכול להיות CBD ויכול להיות כל חלק פעיל, לבודד אותו למרכיביו, לנקות אותו ברמה של 99.5%, שיש רק 0.5% של חומר, שגם בו אנחנו יודעים שאין שום חומר, זה חומר לא פעיל לחלוטין, ואנחנו יודעים לייצר מוצרים אקטיביים שאין בהם שום חלק פסיכו אקטיבי, אפס.

<תמיר גדו: היות שזה מפעל שיש לו GMP, יש לו שליטה מלאה בתהליך.

<תמיר גדו: האנשים שמפעילים את המפעל הזה אלה אנשים שהם חברות תרופות הכי טובות בארץ, שעברו לתחום הקנאביס מתוך עניין, מתוך הבנה שהנישה הזאת בתוך ענף הפארמה היא נישה מתפתחת בכל העולם.

<תמיר גדו: אנחנו יודעים היום לייצר מוצרים שיש בהם אפס פסיכו אקטיביות.

<תמיר גדו: אנחנו יוצרים ניסויים קליניים, אני רק אתן שתי דוגמאות לניסויים קליניים שנעשו שסופקו על ידי המפעל הזה.

<תמיר גדו: היה ניסוי שהסתיים כבר והלך ל-FDA בסרטן לוקמיה, הצלחנו להוריד את התמותה ב-93% בסרטן לוקמיה במהלך של השתלת מח עצם.

<תמיר גדו: הושתלו מח עצם אצל 90 אנשים במרכז להשתלות בבילינסון, מתוך 90 אנשים לפי הסטטיסטיקה העולמית היו אמורים למות מעל 45 איש, מת אדם אחד.

<תמיר גדו: הלכנו ל-FDA, הדבר הזה בתהליך כדי להיות תרופה.

<תמיר גדו: יום אחד זה יהיה תרופה, רק שהתהליכים האלה הם מאוד ארוכים.

<תמיר גדו: ניסוי שני, שאנחנו בסוף הניסוי, זה ניסוי שני שאנחנו עושים, זה באוטיזם.

<תמיר גדו: 150 ילדים בשערי צדק, אוטיסטים קשים בני 6 עד 18, אנחנו נותנים מוצר שיש בו אפס פסיכו אקטיביות, ילדים בני 6 עד 18, אוטיסטים קשים שמעולם לא דיברו, מעולם לא תקשרו, עם בעיות התנהגויות קשות.

<תמיר גדו: הנתונים נכון לרגע זה, 70% ירידה בבעיות ההתנהגותיות ברמה של טוב מאוד עד מצוין.

<תמיר גדו: הנתון השני, שהצלחנו להוריד כמעט 50% מהילדים מהתרופות הפסיכו אקטיביות, שהן תרופות קשות, לכל מי שמבין בתחום.

<תמיר גדו: הנתון השלישי, שליש מהילדים התחיל לתקשר.

<תמיר גדו: אנחנו מגישים ביולי ל-FDA במסלול של תרופה פורצת דרך.

<תמיר גדו: עכשיו, אני רוצה להגיד את הטרגדיה בדבר הזה, שתי חברות פארמה, מהעשירייה המובילה בעולם, מתעניינות בדבר הזה.

<תמיר גדו: חברות שנסחרות במעל 100 מיליארד דולר, באות אלינו, רוצות לקנות את הדבר הזה.

<תמיר גדו: תקשיבו ליתרון ולחיסרון.

<תמיר גדו: היתרון הוא שברגע שאנחנו לוקחים מחקלאי במדינת ישראל זן מסוים, לפי הרגולציה של ה-FDA אתה לא יכול להחליף את הזן הזה לעולם.

<תמיר גדו: אתה תצטרך לעשות את כל הניסוי מאפס וזה ניסוי של שמונה שנים.

<תמיר גדו: תבינו את המשמעות של זה, זה אומר שהייצור והחקלאות בעצם חייבים להיות פה לנצח נצחים מבחינה מסחרית.

<תמיר גדו: זה אומר שאף חברת פארמה לא תסכים עכשיו לשים כסף בניסוי בפייז 3 בגלל שאין לנו יצוא, כי הוא בא בעצם ואומר, 'ידידי היקר, בוא נגיד שתצליח, הטרגדיה שלך היא ההצלחה שלך, כי אתה כרגע הצלחת ואתה הולך לעשות מזה תרופה שאתה לא יכול למכור אותה בחוץ לארץ'.

<תמיר גדו: אני רוצה להגיד לכם, יש עשרות ניסויים קליניים שאושרו באסדרה מאוד חכמה על ידי משרד הבריאות והיק"ר, בעיקר על ידי היק"ר, והאסדרה הזאת מאוד עושה שכל כי יש לנו יתרון יחסי מאוד גדול על פני אומות העולם ועשרות הניסויים הקליניים האלה, אם נסתכל על הסטטיסטיקה העולמית, כנראה ש-70% ייכשלו ו-30% יצליחו.

<תמיר גדו: אפילו אם 10% יצליחו יכול להיות שייצאו מתוך מדינת ישראל 20 עד 30 תרופות וה-30-20 האלה לא יהיו קנאביס, הם יהיו חומר פעיל שבמקרה יצא מתוך צמח הקנאביס.

<תמיר גדו: כמו שיש צמח האופיאטים, כמו פרג, שממנו עושים תרופות, שהיום מעל 60 מיליארד דולר מכירות שמרוכזות בארבע מדינות עיקריות, שהשכילו לפני מעל 70 שנה לקחת את התחום הזה, שהייתה בו בורות, דרך אגב, אותו דבר במאה ה-20.

<תמיר גדו: יש פה בדיוק סצנריו חוזר.

<תמיר גדו: יש ספר נורא יפה, של ברברה טוכמן, 'מצעד האיוולת', של אומות שחוזרות וממחזרות את אותן השטויות פעם אחרי פעם אחרי פעם.

<תמיר גדו: אז אני רוצה להגיד לכם משהו, אין תוחלת באמירות האלה ואנחנו מפספסים שעת כושר ענקית למדינת ישראל.

<תמיר גדו: אני חושב שיש פה מודל עסקי למדינת ישראל ואני רוצה להגיד שהוועדה, שעשתה עבודה נאמנה, נתנה המלצות מאוד שמרניות, כטיבן של המלצות.

<תמיר גדו: אני אשים פה על השולחן ואני אגיד לכם, עוד בתור ציפייה ליצוא אנחנו, BOL פארמה, חתמנו על מעל 150 מיליון דולר חוזים ליצוא במידה שיתממש היצוא.

<תמיר גדו: אני יודע שחברות אחרות, כמו חברות שיושבות פה לשולחן, חתמו על חוזים דומים.

<תמיר גדו: עוד לפני שיצא היצוא.

<תמיר גדו: זאת אומרת שכשיהיה יצוא, הרי יש המון חברות שיושבות על הגדר, מספר חברות שהן חברות פארמה, אנחנו לא מתעסקים עם חברות קנאביס, אנחנו מתעסקים עם חברות פארמה עולמיות, מוכנות לשים כסף בתור מקדמה, עכשיו הן כבר לא מוכנות, ואנחנו מדברים כבר על מעל 300 מיליון דולר הסכמים חתומים אצל מספר גורמים בענף.

<תמיר גדו: זה מעל מיליארד שקל, עוד לפני שאפילו יצאה הכרזה שיש יצוא, ולא מדובר בפרח אחד שאנחנו רוצים לייצא, מדובר על מוצרים שיגיעו ככדורים, כקפסולות, כמשאפים, לא יהיה בהם שום חומר פסיכו אקטיבי, וגם אם תהיה טיפ טיפונת THC, זו כמות כזו מזערית שאין לה שום אפקט פסיכו אקטיבי.

<תמיר גדו: המטרה שלנו כרגע זה לא לייצא סמים מסוכנים, המטרה שלנו זה לייצר ענף של תרומות שנסמך, מה שנקרא medical based evidence, שנסמך על ניסויים קליניים שאנחנו לוקחים את זה והופכים את זה לענף פארמה כשר לכל דבר.

<תמיר גדו: אני רוצה להגיד לכם, יש לנו לקוחות ענק, חברות בורסאיות, שאני לא יכול להגיד את שמן מפאת סודיות, אני אשמח להציג את זה לפרופ' אבי שמחון.

<תמיר גדו: אני חושב שאם הוא יראה שכמה מחברות הפארמה הגדולות בעולם מעוניינות להקים פה אופרציות ומעוניינות לקנות ולמכור את המוצרים, ולא חברות קנאביס, אני בטוח שאם הנתונים יעמדו מול ראש הממשלה ומול כל הגורמים האמורים, אני חושב שהדעה תשתנה.

<תמיר גדו: עוד פעם, אני אחזור על זה, אם תהיה זליגה, צריך לטפל בה בחומרה, צריך להביא את האנשים האלה לדין, אבל אי אפשר לבוא ולהגיד זאב זאב זאב ולא לעשות עם זה שום דבר כבר שנים.

<תמיר גדו: זה לא דבר נכון, זה לא דבר צודק.

<תמיר גדו: אני רוצה להגיד לכם, 100 עובדים של פארמה כרגע מועסקים על ידינו, כנראה שאנחנו נצטרך לפטר חלק מהם, כי ברגע שלא יהיה יצוא אנחנו נצטרך לצמצם את האופרציה, ואני לא היחיד.

<תמיר גדו: עכשיו אני רוצה להגיד עוד דבר, אני הייתי בשישה משרדים של בריאות ברחבי העולם, בגלל שאנחנו כבר עם 11 שנה ניסיון ואין בעולם שום ניסיון כזה, אני מדבר על משרדי בריאות מהגדולים באירופה, שבאו ואמרו 'חבר'ה, עזבו את ישראל, תעתיקו את המפעל שלכם ואת החוות שלכם ותשימו אותם פה במערב אירופה', וההצעות האלה יושבות על השולחן.

<תמיר גדו: אני חייב להגיד, אני בתור ישראלי, ציוני, נכה צה"ל, שנלחם ביחידה קרבית, שמגדל פה חמישה ילדים, לא מוכן לעשות את זה.

<תמיר גדו: אבל אם מדינת ישראל תסתום את הגולל על הדבר הזה אני אעביר את כל האופרציה לשם וזו תהיה בכייה לדורות, ואני לא היחיד.

<תמיר גדו: אני חייב להגיד שאני בתור ישראלי שעובד במשק ומפרנס הרבה מאוד עובדים, אני רוצה להגיד לכם שזו סופר טיפשות, בורות ובכייה לדורות.

תמר זנדברג: תודה.

תמר זנדברג: שלום, שאול, יועץ - - -

<שאול כהן: יועץ מנכ"ל משרד האוצר, שאול כהן.

תמר זנדברג: תודה שהצטרפת, חטפתם פה קצת שוב בהתחלה, אבל עכשיו בהמשך הפרוטוקול אני - - -

<שאול כהן: אל"ף, אנחנו משרד האוצר, בזה אנחנו עובדים, אבל ראשית אני באמת מתנצל על האיחור, היו התחייבויות שלא יכולתי להימנע מהן.

<שאול כהן: כמובן הנושא שנידון פה בוועדה מאוד חשוב לנו, הוועדה רוכזה על ידי מנכ"ל האוצר, שלא יכול להגיע כי הוא בחו"ל, אבל הנושא כמובן מאוד מאוד חשוב לנו ובסופו של דבר אמרנו את עמדתנו מספר רב של פעמים.

<שאול כהן: אנחנו רואים ערך פוטנציאלי גדול מאוד למשק הישראלי, לתעסוקה, לפריון וצמיחה במשק, שבסופו של דבר, אני מאוד מסכים עם האמירה שנאמרה כאן, אנחנו רואים בתעשייה הזו תעשייה שלא מקומה של המדינה, גברתי היושבת ראש, לתכנן אותה במובן של עכשיו להגיד לעוסקים, למדענים ולמנהלים איך לעשות את התחשיב שלהם ואת שרשרת הייצור שלהם, מקומה של המדינה לקבוע סטנדרטים, שעל זה אמון משרד הבריאות, לוודא שאין פעילות בלתי חוקית, שעל זה אמון בנאמנות רבה מאוד המשרד לבטחון פנים ומשטרת ישראל, ולוודא שהיצוא, כמו היצוא של תרופות רבות אחרות שמבוססות על חומרים מסוכנים, יתבצע כהלכה בצורה מאובטחת ויגיע ליעדו הנכון.

<שאול כהן: ובאמת, גם ברמה המשפטית וגם ברמה הכלכלית הדוגמה של האופיום זה פשוט באמת אחד לאחד, שבסופו של דבר תרופה שמבוססת על צמח שעלול להיות לו שימוש מסוכן, עלול להיות לו שימוש לא חוקי ועלול אפילו לעשות נזק, אנחנו אומרים את זה חד וחלק, אבל אנחנו לא בגלל זה נכרות את ענף הפארמה של ישראל.

<שאול כהן: כמובן גם ענף הנשק הישראלי שגם עלול להיות לו שימוש בלתי חוקי לא נכרות וענף יצוא מוצרים רפואיים מבוססי קנאביס, הוא בראייתנו פוטנציאל באופן דומה.

<תמיר גדו: אני רק חייב להגיד באמירה של משפט אחד, מי שמכיר את ההיסטוריה של עולם הפארמה, בתחום האופיאטים הייתה התנגדות מאוד חזקה של ארצות הברית ושל צרפת, לפני הרבה מאוד שנים, ובאופן פלא שני השחקנים שמחזיקים 75% משוק האופיאטים העולמי ומגדלים אצלם פרג ואופיאטים שממנו מפיקים תרופות זה צרפת וארצות הברית.

תמר זנדברג: ועכשיו הם כבר בעיצומה של מגפת התמכרות לתרופות אופיאטיות שהקנאביס הרפואי הוא תחליף ראוי להרבה מהטיפולים האלה.

תמר זנדברג: יש לנו פה אפשרות לעבור למשהו הרבה פחות מזיק.

תמר זנדברג: דנה בר-און.

<דנה בר-און: תודה, כבוד היושבת ראש.

<דנה בר-און: אני רוצה להמשיך מדברים שאמר ד"ר גדו ולהדהד דברים שנאמרו על ידי משרד הכלכלה כאן ולהדגיש, מעבר לכל הכסף שיאבד, מה הן ההשלכות של ההחלטה שלכם והעמדה שלכם במשרד לבט"פ על המטופלים.

<דנה בר-און: אמר פה ד"ר גדו, ואני יכולה להגיד לך את זה לא רק לגבי 'שאיפה לחיים', אני יכולה להגיד לך את זה לגבי ספקים אחרים, כי אני מדברת איתם, כל הספקים כרגע קורסים תחת הנטל.

<דנה בר-און: אף מטופל לא מהווה עבור הספקים כרגע את החזר ההוצאות מהסיבה הפשוטה, שאין עלות פר גרם, יש עלות אחידה.

<דנה בר-און: התוצאה היא שמטופלים שלוקחים מינונים גבוהים כמוני משלמים את אותו המחיר של מטופל שלוקח 20 גרם, התוצאה היא שילד שמקבל שמן, שלהפקתם של מספיק בקבוקים לחודש עבור ילד יש צורך בלמעלה מ-200 גרם פר ילד, אותם הורים לא משלמים על אותם 200 גרם, הם משלמים על משהו כמו רבע מזה.

<דנה בר-און: יש כרגע משבר בשמנים לילדים כתוצאה מזה, תוצאה ישירה.

<דנה בר-און: הספקים כרגע לא מכסים את מה שהם מוציאים.

<דנה בר-און: מעטים הספקים שיוכלו להמשיך לשרוד ככה.

<דנה בר-און: אם אתם לא תאשרו את היצוא, אמר כאן מקודם נציג המשרד לכלכלה, ואני רוצה להדגיש את זה, לא מדובר כאן במכת מוות רק להתפתחות הענף, מדובר פה במכת מוות לחולים עצמם, שנתלים כרגע בענף הזה לבריאותם.

<דנה בר-און: מדובר בספקים שקיימים כרגע ושוקלים להעתיק את החוות שלהם לחו"ל.

<דנה בר-און: מי יישאר פה שיקנה את התרופה לנו.

<דנה בר-און: אמרת בעצמך, גם אם נחשוב לרגע על האפשרות הפנטזיונרית של יבוא, שאגב, פנטזיונרי מספיק לא רק כי מדינות אחרות לא רוצות את זה, אלא כי זה לא נכון למטופלים שכבר מטופלים היום בזנים שמתאימים להם ויבוא של זנים חדשים יגרור פשוט ניסוי בבני אדם, מה הזן שמתאים לי כרגע, עם איזה זן אני יכולה ללכת.

<דנה בר-און: אם אתם תצרו מצב שהזנים שזמינים כיום למטופלים לא יהיו זמנים להם יותר זה ממש לא משנה מה תביאו כתחליף, אם תביאו.

<דנה בר-און: אתם תצרו מצב שאתם לוקחים תרופה פועלת ומחליפים אותה בתרופה ניסיונית.

<דנה בר-און: זה ניסוי בבני אדם פר אקסלנס.

<דנה בר-און: מה שאתם במשרד לבט"פ עושים כרגע, ואתה יכול, עם כל הכבוד, עורך דין הדר, לבוא ולהגיד כמה פעמים שאתה רוצה שהמשרד לבט"פ לא הכריז כלום, אבל שנינו יודעים מי המשרד היחיד שהתנגד לחוק הזה מיום הוצאתו, שנינו יודעים שאפילו משרד הבריאות ברוב השלבים אמר שהוא בעד, ויש לכך עדויות בתקשורת.

<דנה בר-און: שנינו יודעים מי השר היחיד שדרש כסף למשרד שלו בשביל להיות מסוגל בכלל להגיד שהוא ישקול את זה, ועדיין, הוא קיבל את הכסף ולא קרה.

<דנה בר-און: אז אתה יכול להגיד כמה שאתה רוצה שלא החלטתם כלום, אבל אתם המשרד הממשלתי היחיד, מתוך חמישה שמעורבים במהלך הזה, שהביע התנגדות עקבית לאורך כל השנה הזאת, מאז שהחוק עלה, בתירוצים שחוזרים על עצמם, בלי שום ראיה, והדבר הכי גרוע, מעבר לפגיעה במשק, הדבר הכי גרוע שאתם לא לוקחים בחשבון את הפגיעה בחיי אדם שאתם תגרמו לה וכבר גורמים לה, ויעיד על כך משבר השמן של הילדים שגרם לכך ש-200 ילדים בתוך חודש אחד נאלצו למצוא דרך לעבור לחברה אחרת כי החברה שסיפקה להם את השמנים לא יכלה לעמוד בדרישה.

<דנה בר-און: למה היא לא יכלה לעמוד בדרישה?

<דנה בר-און: כי הדרישה היא הרבה מעבר למה שהם מקבלים בתמורה.

<דנה בר-און: כמות הגידול הנדרש היא הרבה מעבר לכסף שמרוויחות החברות האלה מעצם זה שהן מוכרות רק בארץ.

<דנה בר-און: אז אני מבקשת מכם, בשיקולים שלכם, לא להתחשב רק בחברה שתפסידו או בכסף העתידי שתפסידו, אלא לחשוב מה אתם עושים עם החולים שיישארו ביום שאחרי.

תמר זנדברג: דנה, תודה רבה.

תמר זנדברג: נועה בראל, בבקשה.

<נועה בראל: שלום.

<נועה בראל: הייתה לי נסיעה ארוכה, ניסיתי לנסח איך אני הולכת להגיד את הדברים ובשתי מילים, אתם הורגים אותנו.

<נועה בראל: הרגולציה פשוט קוברת אותנו.

<נועה בראל: אני, בתמימותי, תמיד חשבתי שהמדינה אמורה לייצר אקלים שבו היזמים יוכלו לייצר תעסוקה.

<נועה בראל: כשאני קמה בבוקר אני יודעת מה אני רוצה, אני רוצה לגדל קנאביס רפואי, אני רוצה להיות יצרנית שבסוף גם עוזרת למטופלים ואני לא רואה בזה שום דבר שלילי.

<נועה בראל: תגידו מה אתם רוצים.

<נועה בראל: אל תגידו רק את הכן ואת הלא ושזה ישתנה כל חמש דקות.

<נועה בראל: אגב, גם ההצהרה שיצאה היום מכיוון סגן השר, זה דבר שמפוצץ עסקאות.

<נועה בראל: זה דבר שכשאנחנו הולכים למשקיעים, לצורך העניין, כי רוב החקלאים, מה לעשות, כדי להגיע לסטנדרט הנדרש אנחנו זקוקים למשקיעים, כשאנחנו יושבים עם משקיעים והם לא יודעים מה יהיה בגורל היצוא והם רואים את השוק המקומי, שלא יאפשר את הסטנדרטים שנדרשים, אנחנו לא יכולים להתקדם, אנחנו לא יכולים להתפתח ואנחנו לא יכולים לייצר לעצמנו תעסוקה.

<נועה בראל: ואני לא הולכת לקנאביס או לכל דבר אחר רק בגלל שזה סקסי.

<נועה בראל: אנחנו הולכים לשם בגלל שאנחנו מאמינים בתחום הזה ואנחנו מאמינים בתעשייה הזו ואנחנו הולכים ורואים מה קורה בכל העולם.

<נועה בראל: לא צריך ללכת ולהמציא את הגלגל באמת מחדש, כמו שאורן אמר מקודם, ואם אני רוצה להמשיך להתקיים ולהמשיך לחיות בערבה, באמת בלי להשתמש בקלישאות, להמשיך לגדל את המשפחה שלי בערבה ולהתפרנס ברמה הכי בסיסית, אנחנו לא מבקשים שתיתנו לנו דגים, תנו לנו את החכה, תנו לנו לעבוד, תנו לנו לייצר.

<נועה בראל: חאלס עם הרגולציה, אתם פשוט קוברים אותנו.

<נועה בראל: אנחנו הולכים כמה צעדים קדימה ונגררים אחורה בכל פעם שיוצאת הצהרה כזאת או התנגדות.

<נועה בראל: תנסו לעזור לנו לראות איך עושים את זה בצורה שהיא טובה ושהיא גם תשקיט אתכם ולא רק כל הזמן לבלום ולעצור.

<נועה בראל: בעיניי ככה המדינה צריכה להתנהל, לעזור לאזרחים שלה ולא שהאזרחים, כמו במשפט של קפקא, יילכו וידפקו בשערים ויתחננו לפירורים.

<נועה בראל: תנו לעבוד.

<נועה בראל: זהו.

תמר זנדברג: תודה רבה.

תמר זנדברג: דוד חורי, רשות המסים.

<דוד חורי: שלום.

<דוד חורי: השם שלי דוד חורי ואני אחראי על היצוא במדינת ישראל ועל הנהלת המכס.

<דוד חורי: אנחנו לא יכולים לקבל את ההחלטה אם כן להוציא או לא להוציא, אבל לכשתתקבל ההחלטה להוציא קנאביס ממדינת ישראל צריך להכין רגולציה, מערכת רישוי, מערכת של תהליכים מול המכס, שהדברים לוקחים זמן ארוך.

<דוד חורי: לכן בכדי שלא יגידו לנו איפה היינו כדאי שבעצם יושבת ראש הוועדה - - -

<אורן ליבוביץ: כמה זמן?

<דוד חורי: זה דברים שלוקחים זמן, זה מערכות מחשב, זה לוגיסטיקה - - -

<אורן ליבוביץ: כמה זמן?

<דוד חורי: כמה חודשים.

<דוד חורי: לכן אנחנו פה בכדי לומר לרשויות המוסמכות ולכל משרדי הממשלה, כמו שמוציאים יהלומים ומוציאים ציוד ביטחוני ומוציאים עוד הרבה דברים ולכל דבר יש תהליך, גם כאן אנחנו נידרש לייצר תהליך ליצוא קנאביס וצריכים לקחת את זה בחשבון שזה אורך זמן.

<דוד חורי: תודה.

תמר זנדברג: תודה רבה.

תמר זנדברג: חגי הילמן.

<חגי הילמן: אני לא ישן בלילה.

<חגי הילמן: אני שומע את הסיפורים שיש פה זליגה ואני שומע את הסכנה לבריאות הציבור ואני שומע את כל הבעיות שיכולות להיווצר עם בני הנוער כתוצאה מ - - - ואני לא ישן בלילה, כי המצב הוא מאוד קשה.

<חגי הילמן: אני לא מבין, היות שאני שומע את הסיפורים האלה כבר 11 שנים בנוכחות כמעט מתמדת בוועדות האלה, בהתחלה בוועדת הבריאות, כרגע בוועדה הזו, אני לא מבין איך במשך 11 שנים ממשיכים לספר את הסיפורים האלה ולא עושים שום דבר.

<חגי הילמן: אם צודקים אז צריך לפעול, אי אפשר להשאיר את הדברים תלויים באוויר ברמה של מידע מודיעיני, שזה כמו שמועות, שאי אפשר להתגונן מפני זה.

<חגי הילמן: אני שואל מדוע לא לקחו מישהו ותלו אותו בכיכר העיר, מדוע היה צריך להגיע למצב שהסיפורים האלה על הזליגה, שיכול להיות שהם אמיתיים, שיכול להיות שאתם צודקים לגמרי, מדוע לא ביצעו איזה שהיא פעולה והניחו את הנתונים בפני הרגולטור האחראי, שיגרום לסגירה מיידית של אותם עסקים שמזהמים את השם של הענף.

<חגי הילמן: לא נוח לי ללכת הביתה ולהתרועע עם שכניי ועם חבריי כאשר העננה הזאת מצוירת מעל הראש שלי.

<חגי הילמן: זה ממש לא נוח.

<חגי הילמן: אני מניח שאתה יכול להבין את העניין הזה.

<חגי הילמן: אלה דברים שמייצרים תחושה שמישהו כאן לא עושה את העבודה שלו.

<חגי הילמן: היות שמי שצריך לעשות את העבודה שלו זה המשטרה והבט"פ, כדי למנוע את דבר הזה, כדי להגן על בריאותי שלי גם כן, אני לא רוצה שהילדים שלי ישתמשו בסמים באופן לא חוקי או בכל צורה אחרת - - - אני לא מבין את הדבר הזה, זה נשגב מבינתי, שהטענה הזאת כל הזמן צפה ועולה בכל מיני קונסטלציות ועדיין ממשיכה לצוף ולעלות, כל פעם ברמה אחרת.

<חגי הילמן: אני מתחבר למה שאמרה קודם דנה, שמדובר פה במסע צלב פרטי, כדי למנוע בכלל את ההסדרה של הענף.

<חגי הילמן: אנחנו נפגשנו ואנחנו שמענו את הטענות האלה כל כך הרבה שנים, עורך דין הדר, ואם צדק בדבריכם, אני חושב שזה לכל הפחות רשלנות שלא עשיתם עם זה שום דבר, לכל הפחות.

<חגי הילמן: אם יש משהו בדברים האלה, אז אני מבקש מהמשטרה להאיץ את מה שצריך על מנת שזה יסתיים העניין הזה.

<חגי הילמן: כי לא סגרו את בנק הפועלים בגלל שהייתה מעילה בבנק למסחר.

<חגי הילמן: זה שאתה עובר באור אדום, או מי שעובר באור אדום, לא לוקחים לך את הרישיון.

<חגי הילמן: הטענות הכלליות האלה אלה טענות שמזהמות ציבור שלם של עוסקים שיכול לייצר כאן תעשייה מופלאה יש מאין במדינת ישראל.

<חגי הילמן: ואני לא אדבר על המספרים, כי המספרים די ברורים, אני חושב שכולם מבינים שבין 1 ל-4 מיליארד שקל שדיברו בוועדת המנכ"לים, זה מספרים שהם רק ההתחלה, כי מדובר כאן בשוק שהוא הרבה יותר גדול מזה.

<חגי הילמן: אז אני מבקש, כאזרח, אני רוצה לישון בלילה, תעשו עם זה משהו, זה לא יכול להיגרר יותר מדי זמן.

<חגי הילמן: דבר שני שאני רוצה להגיד, צר לי שסביבת הרגולציה במדינת ישראל היא לא יציבה.

<חגי הילמן: רואים את זה פעם אחרי פעם אחרי פעם אחרי פעם.

<חגי הילמן: הממשלה והנציגים שלה משדרים מסרים ואומרים את זה בצורה מאוד מאוד גדולה וברורה, שהם מכוונים יזמים לעשות משהו וכשהיזמים מגיעים ממש לפי השוקת פתאום מסתבר שהסביבה משתנית.

<חגי הילמן: זה דבר שלדעתי הוא לא תקין.

<חגי הילמן: לא תקין שהמסרים שקיבלנו בשנים האחרונות היו מסרים של 'תלכו ותעלו את הרמה של התעשייה ותעברו מרמה של גידול חקלאי לרמה של ייצור תעשייתי של מוצרי חקלאי' ואחר כך זה הוכר כגידול חקלאי, ועכשיו אנשים מקימים מפעלים, בתקן של חברת תרופות, מדובר בחדרים נקיים, אנשים מתלבשים לבן עם מסכה על הפנים וכיסוי על השיער, לי אין שיער אז אני לא צריך, כדי להיכנס פנימה וממש ברגע האחרון, כשכולם בטוחים שזה הולך להגיע פתאום משתנית הסביבה הרגולטורית.

<חגי הילמן: זה גרם לאנשים לזרוק הרבה מאוד כסף, הרבה מאוד כסף.

<חגי הילמן: אם יש 270 ומשהו חקלאים שהגישו בקשה לקוד עוסק, אני יודע שלהגיש בקשה לקוד עוסק יכול להגיע ל-200,000 או 300,000 שקל בקלות כשכר יועצים בשביל להגיש את הבקשה.

<חגי הילמן: תחשבו כמה כסף נזרק לפח בכמה דקות ואף אחד לא יכול להגיד שהוא ראה את זה מגיע.

<חגי הילמן: אף אחד לא יכול להגיד שהוא ראה את הנושא של איסור היצוא מגיע.

<חגי הילמן: זה הגיע כהפתעה מוחלטת כי כולם שידרו מסרים חיוביים.

<חגי הילמן: וגם הדאגה לשלום הציבור, זה דאגה שאני שותף לה ובתור מתנדב במשטרה אני שותף לה מאוד ואני רוצה שימנעו את הדבר הזה.

<חגי הילמן: לא יכול להיות מצב שבגלל הטענה הזאת מונעים יצירה של יש מאין ומונעים ייצור של - - - אתם יודעים מה זה 30 תרופות?

<חגי הילמן: זה פי 30 מטבע.

<חגי הילמן: תחשבו רגע על המספר הזה, כמה אנשים אפשר יהיה להעסיק פה בתעשייה הזאת.

<חגי הילמן: ובסופו של דבר לא נותר לי אלא להסכים שוב פעם עם דנה, לגבי המחירים למטופלים.

<חגי הילמן: כשמעלים את הרגולציה ודורשים לבנות מפעלי תרופות שייצרו מדיקל גרייד קנאביס, בלי שום אפשרות לסבסד את זה עם מערכת של יצוא, אין מה לעשות, המחיר יעלה.

<חגי הילמן: כל גרם שיעבור דרך המפעל זה גרם שיעלה הרבה מאוד כסף ואי אפשר יהיה יותר לייצר פה איזה שהיא סביבה שהמחירים נשארים ברמה נורמלית.

<חגי הילמן: לצערי, מרבית המטופלים, זה יהיה מחוץ להישג ידם, הם לא יוכלו לקנות את זה ומי שכן יוכל לקנות את זה, המחיר של הטיפול הזה יהיה מאוד מאוד יקר.

<חגי הילמן: לדעתי בעצם המניעה של היצוא, בעצם העצירה של הדבר הזה, זה יכול לחרב את מה שנוצר כאן.

<תמיר גדו: יתרה מזאת, זה גם יגדיל את השוק השחור, כי ברגע שהמחיר יעלה יהיה תמריץ לשוק שחור.

<דנה בר-און: יתרה מכך, אי אפשר לצפות מאנשים חולים שצריכים את התרופה לא לדאוג לעצמם בדרכים אחרות.

מנחם כהן: ולהיפך, אם יהיה יצוא המחיר למטופל בישראל יירד.

תמר זנדברג: רועי רון.

<רועי רון: שלום לכם.

<רועי רון: שמי רועי רון, אני ממשרד עורכי דין ויינשטוק זהבי, אנחנו מייצגים עשרות רבות של חברות, של יזמים, של אזרחי ישראל שמבקשים לעסוק בענף ואני רוצה להתמקד - - -

תמר זנדברג: אתם מייצגים ביחד או כל אחד לחוד?

<רועי רון: לא, כל אחד לחוד.

<רועי רון: אני רוצה להצביע על הנקודה העיקרית של מה שאנחנו הבנו מהתקשורת ומה שקיבלנו אישור לזה כאן ולדבר על מבחן שהוא גם מבחן משפטי, אבל בעיקר מבחן של בני אדם שזה השכל הישר וההיגיון הבריא שלא מסתדר לי פה עם מה שאנחנו שומעים.

<רועי רון: הכוונה היא כזו, רקע ממש בשתי מילים, עד היום הוגשו, אל תתפסו אותי במילה, כ-1,000 בקשות לעסוק בתחום.

<רועי רון: מספר מטורף.

<רועי רון: מתוך זה סדר גודל, אמר כאן יובל, של 277 בקשות כבר אושרו להקמה של חוות, כ-100 בקשות אושרו להקמה של מפעלי ייצור, כ-100 בקשות בתי מסחר ועוד בתי מרקחת.

<רועי רון: המשמעות, אושרו, האישור הראשוני הזה, המשמעות היא שמדינת ישראל, אמרה בעצם לאותם כ-550 חברות ואזרחי ישראל, 'יש לכם אור ירוק ממני, ממדינת ישראל, להשקיע הרבה מאוד כסף, להקים את החוות, להקים את המפעלים ולצאת לדרך'.

<רועי רון: ההבטחה הזו שהמדינה נתנה במעשים, בהתנהגות, באמירות, בהצהרות, שמענו פה גם הצהרות לתקשורת של כל השרים, לכל אורך הדרך, אם זה שר הבריאות, או סגן שר הבריאות, ושר הכלכלה, ושרת המשפטים ושר האוצר, לכל אורך הדרך, מיוני 2016 דרך המלצת הצוות, שזה לא סתם צוות, זה הצוות הבכיר ביותר והמקצועי ביותר במדינת ישראל, בראשות שר האוצר ושר הבריאות ומנכ"לי משרדיהם, קראנו את הדוח בעיון לפחות תשע פעמים, דוח מאוד מפורט ומאוד ברור שפורסם באוגוסט 2017 והדוח קבע באופן חד משמעי שצריך לאשר יצוא.

<רועי רון: באותו חודש גם שמענו בתקשורת ששר הבריאות ושר האוצר ממליצים, ושרת המשפטים ושר ה - - - המסר שהועבר לאותם אנשים שהגישו 1,000 בקשות ולאותם 550 שכבר השקיעו מיליונים הוא 'יהיה יצוא, אין דרך אחרת'.

<רועי רון: זאת אומרת זו הבטחה שלטונית ברורה לחלוטין בכל הדרך המעשית שלה.

<רועי רון: והיום לשמוע, פעם אחת, שצריך לבחון שוב את ההיתכנות הכלכלית, ברור שזה מבחינתנו יורד מסדר היום, אין מה לבחון.

<רועי רון: ברור לחלוטין שיש פה היתכנות כלכלית אדירה למדינת ישראל, ולכן אנחנו שמים את זה כרגע בצד, והטיעון היחיד שנשאר הוא חשש מזליגה.

<רועי רון: עכשיו, ממש במילה אחרונה על חשש מזליגה, בדקה.

<רועי רון: כשאתה שומע חשש מזליגה, זה לא מסתדר עם שום מבחן משפטי של שכל ישר והיגיון בריא, למה?

<רועי רון: כי מה אומרת המדינה היום?

<רועי רון: אני לא פונה למשרד לבטחון פנים, מבחינתי זו המדינה, המדינה אומרת היום, 'רגע, עכשיו יש איזה שהוא מידע, יכול להיות שיש זליגה, אז בואו רגע נבדוק, נראה מה קורה, כי אם אני עכשיו אאשר יצוא זה אומר שאני צריכה לאשר לעוד אנשים, זה אומר שיהיו לי כאן עוד חוות ועוד מפעלים, אז תהיה לי עוד זליגה ואז זה מסוכן, אז רגע, בואו נעצור'.

<רועי רון: ואנחנו רוצים להבין דבר אחד, אנחנו יודעים שיש 32,000 מטופלים וכוונת מדינת ישראל בארבע או חמש השנים הבאות שיהיו 150,000 מטופלים, מי שייצר להם, גם אם לא יהיה יצוא ונישאר רק עם שוק מקומי, הרי נצטרך להגדיל.

<רועי רון: הרי אישרנו ל-550 איש להוציא מיליונים בשביל לדאוג למטופלים קיימים ולמטופלים עתידיים, אנחנו לא נגיד, 'אין יותר, זהו, כל מי שרוצה עכשיו אין', אנחנו לא נגיד את זה, זאת אומרת אנחנו נרחיב את השוק המקומי, אנחנו בכל מקרה נעלה את מספר החוות במאות, אז תהיה זליגה, בלי קשר ליצוא ועם קשר ליצוא.

<רועי רון: לכן הטיעון הזה לא מחזיק מים גם מבחינת שכל ישר ואין שום אפשרות לקשר אותו ליצוא.

<רועי רון: לכן, לדעתי, זה טיעון שהוא באמת לא עושה שום שכל ו - - -

תמר זנדברג: תודה.

תמר זנדברג: אתם נמצאים בהליך משפטי?

<חגית ויינשטוק: אני אשלים.

<חגית ויינשטוק: שלום, שמי עורכת דין חגי ויינשטוק.

תמר זנדברג: אתם מאותו משרד?

<חגית ויינשטוק: כן.

תמר זנדברג: ואת מי אתם מייצגים?

<חגית ויינשטוק: אנחנו מייצגים, כמו שרועי אמר, עשרות ומאות משקיעים, חקלאים, גם חברות מחו"ל שמגיעות לכאן לארץ לנסות וליצור שיתופי פעולה עם חקלאים קיימים.

<חגית ויינשטוק: ביום רביעי אנחנו מגישים עתירה לבית המשפט.

<חגית ויינשטוק: אני רוצה לרענן את זיכרונכם מהפעם הקודמת.

<חגית ויינשטוק: אנחנו ביקשנו לגדל קנאביס מעבר לשמונה החוות הקיימות, ביקשנו לפתוח את השוק לשוק הקנאביס.

<חגית ויינשטוק: היו ועדות, היו דיונים כאלה ואחרים, לא הצלחנו להגיע למסקנה והרגולציה, כפי שחגי אמר, הייתה בסביבה שהיא סביבה שונה.

<חגית ויינשטוק: כל הזמן השתנתה הרגולציה וכל הזמן היינו צריכים מחדש לפתור את הבעיה איפה שהוא.

<חגית ויינשטוק: היו הבטחות שגם הגיעו ממשרד הבריאות, ממשרד האוצר, מכל המשרדים המעורבים, שאנחנו נקבל את הרישיונות בקרוב.

<חגית ויינשטוק: אחרי שהגשנו את העתירה באמת בית המשפט התערב בתהליך והגענו להסכם פשרה ויצאו 40 הרישיונות הראשונים.

<חגית ויינשטוק: אני חושבת שעם כל המידע שיש לנו היום ועם כל ההבטחות המנהליות שיש לנו היום, רצוי שלא נגיע לעתירה ביום רביעי, ככה אני רואה את זה.

<חגית ויינשטוק: מישהו פה יצטרך לתת את הדין.

<חגית ויינשטוק: יצאו פה רישיונות והבטחה מנהלית לשמה כאשר משרדי הממשלה חתומים עליה.

<חגית ויינשטוק: זאת אומרת שמישהו פה הכשיל באופן מודע את אותם אזרחים שהגישו את הבקשות האלה, כלומר יצר רפורמה והרפורמה יצאה ומישהו פה ידע עליה בכל התהליך, משרד ראש הממשלה ידע על הרפורמה הזו וגם המשרדים האחרים.

<חגית ויינשטוק: כלומר אני מאוד מקווה שהמשרדים הממשלתיים, שהיום אומרים את דבריהם פה יאמרו אותם גם בבית המשפט כי אנחנו עדים לכך שהתצהירים שמגיעים לבית המשפט משתנים, זאת אומרת שהרגולציה הסביבתית מבחינתנו היא רגולציה חד משמעית, אם ועדה אומרת איקס וואי זד, לא ניתן שהתצהיר שיינתן על ידי אותם ממונים יהיה אחר בבית המשפט ואנחנו נעמוד על זה.

<חגית ויינשטוק: אנחנו כבר הבאנו תצהירים של מגדלים שכבר השקיעו המון כסף וגם הסכמים של חברות, שאנחנו עומדים היום, של מיליוני דולרים, עשרות מיליוני דולרים של הסכמים והסכמים מתלות של חברות, הן מגרמניה, הן מצ'כיה, הן מקנדה, הן מהולנד וכו'.

<חגית ויינשטוק: בנושא הזה אנחנו מאוד מקווים שהמשרדים הממשלתיים שיושבים כאן ונותנים תצהירים בעוד שבוע-שבועיים לפרקליטות, כמו גם משרד המשפטים, יאמרו את אותו דבר בפני בית המשפט.

<חגית ויינשטוק: תודה.

תמר זנדברג: תודה רבה.

תמר זנדברג: פלג אוריון, יו"ר אגף המשק בתנועת המושבים.

<פלג אוריון: שלום לכולם.

<פלג אוריון: קוראים לי פלג אוריון, אני יושב ראש אגף המשק של תנועת המושבים ולמעשה אני הפה של באמת עשרות או מאות חקלאים שהגישו בקשה להתחיל לעסוק בענף הזה.

<פלג אוריון: אני חושב שהסיטואציה שאנחנו נמצאים בה עכשיו היא אפילו אומללה, היא מאוד מאוד מצערת, בעיקר לנוכח העובדה שהחקלאות, שהיא באמת גורם, וכמו שפה אמרו הרבה מאוד אנשים לפניי, זה ציונות, זה תפיסת קרקע, החקלאות מחפשת כל הזמן מוצא של ענפים חדשים, של חדשנות וראו בהחלט בקנאביס אופציה מאוד מאוד טובה, לגיטימית, מאושרת, שטופלה גם על ידי משרד החקלאות והיינו בדיונים שם והגדירו את הקנאביס כצמח שזכאי לתמיכות והוא גידול חקלאי וניתן גם לקבל עליו הדרכה, בדיוק כמו שנאמר פה קודם.

<פלג אוריון: למעשה אחרי שאותם חקלאים ראו כבר תקווה וראו את האפשרות איך אנחנו באמת, כחקלאות, נכנסים לעולם שהוא מלא בחדשנות, שהוא גם מייצר פתרון לאזורים מרוחקים או אזורים שקשה מאוד לגדל שם דברים אחרים, כמו בערבה, ונועה היא נציגה בהחלט אותנטית של העניין הזה.

תמר זנדברג: היא מוכרת לנו, אורחת של כבוד בוועדה.

<פלג אוריון: כן, ולמעשה עכשיו חותכים פתאום באבחת חרב את כל מה שנעשה, את כל ההשקעות הגדולות שנעשו ואנחנו למעשה מביאים אותם לשוקת שבורה.

<פלג אוריון: אני מאוד מאוד מקווה שהנושא הזה ייפתר, כי כמו שנאמר, הזליגה, וזה נאמר פה, אנחנו מדברים על חקלאים שהם אנשים ישרים, הגונים, עובדי חקלאות, עובדים את הקרקע ולא מדובר פה באנשים שליליים ולכן אנחנו חושבים שצריך לפתור את העניין הזה ואכיפה, שהיא צריכה להיעשות על ידי מי שהיא צריכה להיעשות, היא צריכה להיעשות ולפתור את הבעיה הזאת ואי אפשר להיתלות בעובדה הזאת של הזליגה כדי לסגור פה ענף שלם של חקלאות.

תמר זנדברג: תודה רבה.

תמר זנדברג: אחרונה אורנה גבעון, יושבת ראש עמותת 'ישראל אומרת לא לסמים' ואז נסכם, כי הדיון הזה כבר מתארך מעל המצופה.

תמר זנדברג: אחרי זה משפט כל אחד מכם, ממש משפט.

<אורנה גבעון: שלום.

<אורנה גבעון: שמי אורנה גבעון ואני מעמותת 'ישראל אומרת לא לסמים' ואני ממונה על החינוך והקניית ידע בנושא לילדים, הורים ואנשי חינוך.

<אורנה גבעון: אני הקשבתי קשב רב לכל מה שקורה פה ואני חושבת שהדיון כאן הלך לאיבוד משום שהעניין הוא חינוך ומאבק בנגע הסמים והאלכוהול, כשם הוועדה המכובדת כאן.

<אורנה גבעון: אני רוצה להחזיר לדיון את נושא הילדים והעתיד שלנו בנושא השימוש ההולך וגואה.

<אורנה גבעון: הדיון כאן על קנאביס רפואי שייך, לעניות דעתי, לוועדה אחרת ובוא נתרכז בתפקיד שלנו ונעשה באחריות מה שהדור הזה מצפה מאיתנו.

<אורנה גבעון: אני רוצה לתת לכם דוגמה קטנה מהמשובים שאני מקבלת כל יום מילדים, מורים, הורים, כשהם מקבלים את הידע הפשוט והאמיתי על מהו סם, מה ההשפעות שלו - - -

<חגי הילמן: מה זה קשור ליצוא?

<אורנה גבעון: לא קשור?

<אורנה גבעון: מה ההשפעות שלו על הגוף, הזיכרון והמחשבה, ועם הנתונים הפשוטים והישירים האלה, שחפים מכל מניפולציה, אנחנו גורמים לקבל החלטות שפויות והישרדותיות, להיות אנשים מוצלחים ומאושרים שבוחרים להיות כאלה מתוך מודעות לנתונים.

<אורנה גבעון: אני רוצה להקריא לכם רק דוגמאות קטנות, 'תודה לך, אורנה יקרה, על כך שחיזקת אותי והסברת לי את החשיבות של הסמים וההשלכות של הסמים.

<אורנה גבעון: מההרצאה הזו החכמתי והשלכתי המון ולקחתי איתי כלים לחיים - - -

תמר זנדברג: אני מניחה שהתכוונת חשיבות נגד סמים ולא את חשיבות הסמים.

<אורנה גבעון: זה לא אני, אני מקריאה את מה שהילדה כתבה לי.

תמר זנדברג: הילדה הבינה את חשיבות הסמים?

<אורנה גבעון: כן, זה מה שהיא כותבת.

תמר זנדברג: אוקיי, מאה אחוז.

<אורנה גבעון: זה בסדר, נכון?

<אורנה גבעון: מותר לה?

תמר זנדברג: לגמרי, לגמרי.

תמר זנדברג: פשוט רציתי שהיא באמת תלמד את הלקח הנכון.

<אורנה גבעון: 'ההסבר שלך היה מעולה והבנתי הכול'.

<אורנה גבעון: אני הסתכלתי והקשבתי לכולכם קשב רב ואתם אומרים דברים מאוד מאוד רציניים ונכונים, בחלקם הגדול גם מאוד הגיוניים, אני הסתכלתי פה וכתוב באתר של הכנסת 'הוועדה המיוחדת למאבק בנגעי הסמים והאלכוהול', שזאת הוועדה שאנחנו יושבים בה.

<אורנה גבעון: אני לא שמעתי שום דבר על מאבק בנגעי הסמים והאלכוהול.

<אורנה גבעון: אני שמעתי על תקציבים, אני שמעתי על רגולטור, אני שמעתי על דברים שאין להם שום קשר עם הוועדה הזאת.

<אורנה גבעון: אז יכול להיות שאתם צודקים, אבל אני לא חושבת שהילדים - - -

מנחם כהן: בדיוק, אין שום קשר בין סמים לבין מה שאנחנו עוסקים.

מנחם כהן: בדיוק.

מנחם כהן: אנחנו עוסקים בקנאביס רפואי, אנחנו עוזרים לאנשים.

<אורנה גבעון: אבל אני מדברת על הוועדה הזאת וזאת הוועדה.

<אורנה גבעון: אז ה - - -

תמר זנדברג: תודה רבה.

<קריאה: משפט אחד, ברשותך, תמר.

<אורנה גבעון: יש סיבה שאת משתיקה אותי?

תמר זנדברג: להיפך, אני שומרת על הזכות שלך, אני משתיקה את ההערות אלייך.

תמר זנדברג: אני שומרת על זכותך לומר את דברך באופן בהיר ושהפרוטוקול ישמע ושלא יהיו מילים שעולות זו על זו.

<אורנה גבעון: יפה.

<אורנה גבעון: אני מקווה שהצלחתי להעביר את ה - - - אותי מעניינים הילדים - -

מנחם כהן: גם אותנו.

<אורנה גבעון: - - שלא יודעים ושמאוד מבולבלים ושחושבים שזה בסדר, שזה חוקי, שזה טבעי, שכל מיני והם לא באמת יודעים - - -

מנחם כהן: זה מה שנפוץ אצלם - - -

<אורנה גבעון: אז אנחנו מתעסקים בחינוך ומתן ידע ואנחנו עושים את זה כל יום, כל היום, בכל רחבי הארץ.

<אורנה גבעון: אתם מוזמנים לפנות אלינו ולקבל מאיתנו נתונים.

תמר זנדברג: תודה רבה.

<קריאה: זה לא קשור.

תמר זנדברג: רגע, חבר'ה, כל אחד אומר את דברו והכול בסדר, אנחנו שומעים בנחת.

תמר זנדברג: חנן, בבקשה.

<חנן בזק: ברשותך, יושבת הראש, באמת בקצרה.

<חנן בזק: שתי הערות.

<חנן בזק: הערה אחת למה שחבר הכנסת חיים ילין אמר על איזה שהוא רעיון, שאני אפילו לא מסוגל לתפוס אותו, שנקים איזה שהיא חווה גדולה, ואני בטח לא חשוד באהבה שלי לערבה, שנקים חווה 10,000 דונם ויבוא איזה טייקון אחד ויעשה לנו שם - - - אני כבר לא מדבר על כך שיש הבדלים בגידול, גם בין הערבה לבין הצפון, אנחנו מדברים על ענף חקלאי שצריך לפרנס.

<חנן בזק: זה דבר אחד.

תמר זנדברג: ברור.

<חנן בזק: אני רוצה פה לומר דבר שאולי יפתיע חלק מהאנשים.

<חנן בזק: אני מבקש לומר כאן שאם יש בעיה בדרישה לאכיפה של הבט"פ לגבי תוספת אמצעים, אני לא רוצה להיתפס במספרים, דרשו 160, זה זכותם, הם צריכים בהחלט אמצעים, אבל כן יקבלו או לא יקבלו, משרד החקלאות בשיתוף עם יחידת היק"ר, אנחנו נוכל לאפשר ליחידת הפיצוח שלנו, וזה סיכום שלי עם השר, יחידת הפיצוח במשרד החקלאות אוכפת נושאים שהיא צריכה לאכוף אותם בנושא הברחות חקלאים, ביצים, בשר וכדומה, יחידת הפיצוח שלנו היא יחידה רצינית, שבתוספת קטנה מאוד של מספר תקנים יחד עם היק"ר ויחד עם שע"ם אנחנו נוכל לסייע ולאכוף גם את הנושא החקלאי.

<חנן בזק: לא מדבר על מפעלי ייצור ועל כל הדברים האלה, אלא לאכוף יחד עם יחידת הפיצוח את הנושא של האכיפה בחוות החדשות.

תמר זנדברג: יפה, כלומר אתם מציעים את עזרתכם בהשתתפות בפיקוח ואכיפה על החוות.

תמר זנדברג: אוקיי, תודה.

<איתן קופרשטוך: האמת שיכולתי להגיב לכל אחד מהדוברים כאן, אבל אני רוצה להדגיש דבר אחד, אני נכנסתי לוועדה די מאוחר וכמו שאני אמרתי, אני מייצג למעשה את הרצון לייצא באופן חופשי ללא רגולציה.

<איתן קופרשטוך: זה המוטו שלנו.

<איתן קופרשטוך: אנחנו רוצים יצוא למדינת ישראל ובוועדה דנו בכל נושא ונושא והגיעו לאיזה שהוא מתווה שאנחנו בסחר חוץ יכולים לבלוע אותו ולצאת קדימה.

<איתן קופרשטוך: שמענו אפילו כרגע מהמכס כמה זמן ייקח על מנת להקים מערכת רישוי כי זה לא רק מתן הרישוי והחתימה, אלא זה מערכת שלמה שקשורה ליצוא של מדינת ישראל, כמו במוצרים אחרים שמיוצאים.

<איתן קופרשטוך: כלומר לא שמחר בבוקר נאשר ופתאום פה יהיו עוד 300 חוות ואנשים עומדים לפתח מדינת ישראל.

<איתן קופרשטוך: אבל יש דבר אחד שאני רוצה להדגיש, מדינת ישראל מאוד מאוד מאוד רגישה לנושאים כמו שאנחנו מדברים עליהם כרגע, נושאים של שינויי רגולציה, נושאים של סחר חוץ.

<איתן קופרשטוך: הגובה של סחר החוץ של מדינת ישראל, הסכום שלו, קרוב ל-GDP, של ארצות הברית זה 9% שלנו קרוב ל-100%, כלומר כל דבר שאנחנו אומרים פה, כל פליטת פה של מישהו, כל דחייה של איזה שהוא נושא, מעורר גלים בעולם.

<איתן קופרשטוך: אני יכול להגיד לכם, אני עובד מול הנספחים המסחריים, בכל העולם מקימים חוות ולצערי הרב, ואני אומר פה כי אני יודע שחלק מהאנשים פה עוסקים בזה, החוות, חלקן הגדול מוקם על ידי ידע ישראלי ולא בכדי, כי אנשים עבדו, אנשים רצו פרנסה, לא יעשו את זה פה?

<איתן קופרשטוך: יעשו את זה שם.

<איתן קופרשטוך: אנחנו יודעים ובלי כל ספק שזה נעשה, אם זה באוסטרליה, אם זה בקנדה ואם זה לאחרונה גם בקולומביה.

<איתן קופרשטוך: לא קולומביה של הסמים של פעם, אלא קולומביה של היום, של מדינה מתפתחות.

<איתן קופרשטוך: אז אני מאוד מאוד מבקש, לדחוף לכך שנקבל החלטה המאשרת את היצוא, כמה שיותר מהר, יש לזה השלכות רוחב על כל ההשקעות במדינת ישראל.

תמר זנדברג: תודה.

תמר זנדברג: יואל ואחר כך יובל.

<יואל הדר: אני רוצה לחזור.

<יואל הדר: שמעתי בקשב רב כל מה שנאמר פה.

<יואל הדר: אם הקשבתם לי גם בקשב רב, אז השר לבטחון פנים, אני חוזר על הדברים שהוא אמר, אם אנחנו נקבל את המשאבים כדי למנוע את הזליגה, וניקח את המשאבים, מיד אחרי זה נצטרך לגייס ולעשות את כל הפעולות האלה, זה לא עד טווח ארוך עד כדי כך.

<יואל הדר: אם נקבל את המשאבים, בלי לפגוע, שיגידו לנו האוצר 'אתם תקבלו את זה, אבל תוותרו על דברים אחרים', כי אנחנו לא יכולים לוותר, אנחנו צריכים גם לדאוג לדברים אחרים בבטחון הציבור.

<יואל הדר: הכספים האלה, יחסית לסכומים שאמרתם פה, הם לא כספים גדולים.

<יואל הדר: זה לא כספים גדולים יחסית למה שהמדינה יכולה להרוויח.

<יואל הדר: נקבל את זה, נשקיע במשאבים האלה, זו המטרה שלנו, למנוע את הזליגה.

<יואל הדר: לא אמרנו לא, אמרנו נקבל את המשאבים ואז נוכל לאפשר את הדבר הזה כי אנחנו רוצים למנוע את הזליגה.

<יואל הדר: לא את היצוא, אלא את הזליגה.

תמר זנדברג: שאול, אתה יכול לעדכן אותנו בנושא הזה?

תמר זנדברג: כי הבנתי שהנושא, טרם הגעתו עוד לראש הממשלה ומה שקרה כבר היה בדין ודברים ואולי גם בסיכומים בין אוצר לבין משרד - - -

<דנה בר-און: יש - - -

תמר זנדברג: רגע, רגע.

<שאול כהן: יש עדיין דיון תקציבי בין משרד האוצר למשרד לבט"פ באופן כללי, מעבר לסוגיה הזאת.

<שאול כהן: אני חושב שזה נושא שיכול להיפתר.

<שאול כהן: חלק מהדרישות, שוב, ואנחנו לא ננהל פה את הדיון - - -

תמר זנדברג: לא, תעדכן אותנו מה כבר קרה בנושא הזה.

<שאול כהן: יש דיון תקציבי, שוב, רחב הרבה יותר מהסוגיה הזו - - -

תמר זנדברג: אתה מדבר על תקציב 19' באופן כללי?

<שאול כהן: תקציב 19', כן.

תמר זנדברג: בסדר, אבל מה לגבי הסוגיה הספציפית הזאת?

<שאול כהן: למשרד הבט"פ היו דרישות, חלקן התקבלו, חלקן, שזה לא רלוונטי בפרט לסוגיית היצוא, לא קשור, לא התקבל, אבל זה לא דיון ש - - -

תמר זנדברג: זה משהו שהיה deal breaker, קודם להגעת הנושא לראש הממשלה, או שזה משהו שנפתר ברמה של שני המשרדים?

<שאול כהן: אני חושב שבסופו של דבר נושא התקציב ייסגר בין שני המשרדים ו - - -

תמר זנדברג: זו אמירה שמקובלת עליך?

<שאול כהן: זו אמירה שמאוד קשה להתנגד אליה כי היא - - -

<יואל הדר: אם אנחנו נקבל את מה שאנחנו צריכים זה ייפתר.

תמר זנדברג: אנחנו חייבים לסיים את הדיון.

תמר זנדברג: יובל, משפט אחרון ואז נסכם.

<יובל לנדשפט: אחת, המפתח ליצוא, לפחות הרבה מאוד מדינות הגיעו אלינו, שרים, שרי בריאות, אישים ממשרד הבריאות, אני מדבר על רגולטורים מקבילים או אנשי משרד הבריאות, וישבו איתנו.

<יובל לנדשפט: מה שמעניין את העולם בסופו של דבר זו מתודה קלינית.

<יובל לנדשפט: אמרו שמות של מדינות אחרות, בכל העולם אין מתודה קלינית למעט בישראל וזה מה שהם רוצים, בסופו של דבר הם אומרים 'אוקיי, אם יש מתודה קלינית שמובילה למוצרים מסוימים', שיסומנו באיזה שהוא - - - אותו אלגוריתם שיוצר פה על ידי מדענים, פרופ' משולם, שהרבה מזכירים אותו, אבל מה לעשות, פרופ' משולם הוא יושב ראש ועדת - - - ובסופו של דבר המדינות רוצות מתודה קלינית ובהכרח זה מביא אותם למוצרים ישראליים, ויש פה הזדמנות, את זה אמרנו.

<יובל לנדשפט: שתיים, שמענו גם את טיעוני הזליגה.

<יובל לנדשפט: אנחנו שמענו אותם כבר למעלה מארבע שנים.

<חגי הילמן: 11.

<יובל לנדשפט: אני לא 11 שנים בענף ואני אומר שעל שולחנה של סגנית היועץ המשפטי לממשלה, בזמנו אורית קורן, שדנה בסוגיית הביקורים בחוות, היה יואל, היה עומר ממשרד החקלאות, ושמענו גם מה זאת הזליגה, ושרונה, שאתם מכירים אותה היטב, היועצת המשפטית של המשרד, אמרה כבר אז 'שימו עובדות'.

<יובל לנדשפט: המשפט הזה חזר ואנחנו מניחים ואנחנו סומכים על משטרת ישראל שיש לה עובדות ואנחנו מניחים שמשטרת ישראל סומכת עלינו שכשהעובדות יוצגו בכתבי אישום אנחנו נשלול את זכותו לעסוק בתחום הסם המסוכן של כל מי שחטא.

<יובל לנדשפט: כמו שחגי אמר, אנחנו לא תולים בכיכר העיר, אבל אנחנו לחלוטין נשלול את רישיונו לעסוק בתחום.

<יובל לנדשפט: אנחנו רגולטור גם בתחום הזה.

<יובל לנדשפט: לגבי ג'יפים מתפוצצים והכול, אני לא יודע במה מדובר.

<יובל לנדשפט: בכל מקרה שאלו אותי לגבי עמדתו של סגן השר, אם הוא מתנגד.

<יובל לנדשפט: סגן השר תמיד התנגד ליצוא של קנאביס או חומרי גלם של קנאביס בצורת הצמח, אבל הוא לא מתנגד ליצוא של מוצרי קנאביס שהם תרופה.

<יובל לנדשפט: שר הבריאות, וזה עיקרה של כל המדיקליזציה, רואה את טובת המטופל וטובת החולה לנגד עיניו.

<יובל לנדשפט: אני חייב להגיד, ואיפה שהוא ומתי שהוא, גם סביב השולחן הזה, יש מדי פעם מילים מתפתלות, גם של חלק מהיושבים כאן.

<יובל לנדשפט: חלק מהיושבים כאן סביב השולחן פנו אלינו בהרבה מאוד דרכים, גם ללשכת השר והכול, על מנת לייצא ידע, לייצא זרעים, ייחורים, חומרי גלם וכדומה.

<יובל לנדשפט: זה שר הבריאות מתנגד ותמיד התנגד, ככל שאני יודע, אלא אם כן הוא שינה את עמדתו.

<יובל לנדשפט: שר הבריאות לא מתנגד לייצור מוצרי קנאביס, לא התנגד בדוח לייצור מוצרי קנאביס - - -

<אורן ליבוביץ: הרפורמה לא מדברת על יצוא תפרחת?

<יובל לנדשפט: מוצרי קנאביס, medical grade, כהגדרתם בנוהלי היק"ר.

<יובל לנדשפט: קרא את הנהלים.

<אורן ליבוביץ: קראתי את הנהלים, אני שואל שאלה.

תמר זנדברג: לא, סליחה, חבר'ה, הדיון הזה באיחור.

<קריאה: - - - למקום שפשוט יעצור את התהליך.

<יובל לנדשפט: אנחנו עדיין סמוכים ובטוחים שאם ראש הממשלה - - -

<קריאה: תפסיקו עם זה.

<קריאה: אני לא מבין מה אתה - - -

<קריאה: אתה מבין טוב מאוד.

<יובל לנדשפט: שראש הממשלה עשה את הדבר הנכון, כשיש פולמוס בין משרדים חייבים לברור את העובדות ואנחנו סמוכים ובטוחים שאחרי בדיקת כל הנתונים, באופן שקול ואחראי, ממשלת ישראל תקבל את ההחלטה הנכונה.

תמר זנדברג: תודה.

תמר זנדברג: אני רוצה לסכם את הדיון.

תמר זנדברג: כינסנו את הדיון הדחוף הזה כי אנחנו עוקבים בדאגה אחרי הסכנות לעצירת מתווה היצוא, שהוועדה רואה בו פוטנציאל כלכלי, רפואי וחקלאי אדיר עם הזדמנות אדירה למדינת ישראל באופן שיש בו כרגע חלון הזדמנויות ליתרון תחרותי עולמי שלא יחזור.

תמר זנדברג: כל יום, כל שבוע וכל חודש שעוברים סוגרים את החלון הזה באופן שפשוט יש לו פוטנציאל להיות בכייה לדורות ואנחנו יכולים עשרות שנים קדימה לבכות על זה שלא ידענו לנצל בזמן את חלון ההזדמנויות הזה, וזה בניגוד לרוח היזמות, הסטארט אפ ניישן, הרוח הציונית, איזה רוח שלא תרצו, שתמיד אפיינה את המדינה הזו, שידעה לנצל הזדמנויות ולהיות ראשונה בתעשיות ולהוביל אותן.

תמר זנדברג: כאן אנחנו, לצערי הרב, יכולים מאוד מאוד בקלות לראות את הרכבת יוצאת מהתחנה ואנחנו נשארים על הרציף בניגוד לאינטרס של החקלאות, החברה והכלכלה הישראלית.

תמר זנדברג: שמענו כאן משורה מאוד ארוכה של משרדי ממשלה, למעשה חמישה משישה משרדים שהיו חברים בוועדה, ונתנו כל אחד את האינפוט שלו, אל"ף, שהם תומכים במתווה וביצוא, ובי"ת, ואולי חמור מזה, הרבה מהם מזהירים מפני ההשלכות הקשות של עצירה ואפילו של השהיה.

תמר זנדברג: שמענו כאן הערכות, גם כלכליות וגם חקלאיות, שמדובר במכה קשה לחקלאים ולמשקיעים שכבר עכשיו נמצאים בתהליכים, שנמצאו בתהליכים אפילו ולמעשה עכשיו מתבקשים לחזור לגדר באופן שקשה להסביר אותו, באופן שהוא מנוגד ל-, אני לא רוצה לקרוא לזה הבטחות שלטוניות, אבל כן לרוח ולזרימה שאותם חקלאים וגם משקיעים קיבלו מממשלת ישראל, ממדינת ישראל.

תמר זנדברג: אני רוצה להעביר מסר בשני כיוונים.

תמר זנדברג: האחד זה למשרד לבטחון פנים, שבוא נגיד מסתמן כאן כגורם הכי מהסס ומסתייג.

תמר זנדברג: אני חושבת שהרוח שעולה כאן מהשולחן היא ברורה, שמענו את נציגי החקלאים, התעשיינים, מי שלא תרצו, היציאה לדרך הזאת היא מתבקשת והיא נדרשת ובעצם מאוד מאוד חבל שאתם תהיו אלה שעומדים ובגופכם עוצרים רכבת שיש לה רק תועלת להביא למדינת ישראל.

תמר זנדברג: אם מדובר וככל שמדובר בוויכוח על תקציב כזה או אחר, אז אתם כולכם, כמשרד, כשרים, כמי שלא ירצו, יודעים לדבר עם האוצר.

תמר זנדברג: תעשו את זה ותפתרו את הפלונטר הזה שחוזר ואנחנו פוגשים אותו בעוד ועוד צמתים.

תמר זנדברג: והדבר השני זה לגבי מה שנודע לנו לפחות, שקרה מול ראש הממשלה.

תמר זנדברג: הצוות שהוקם, כאמור, אמרתי את זה בפתיחה, הוא היה בראשות מנכ"ל משרד האוצר.

תמר זנדברג: ככל הידוע לנו, הגורם הכלכלי הבכיר במדינת ישראל זה משרד האוצר, שר האוצר ומנכ"ל האוצר.

תמר זנדברג: הצוות עסק, וזה הוצג בפנינו כאן בוועדה, גם בין היתר בבחינת ההיתכנות הכלכלית והערך והתועלת למדינת ישראל, זה היה המנדט של הצוות ובזה הוא עסק.

תמר זנדברג: לא ברור לנו הצורך לבחון את הנושא מחדש, מבחינתנו זה מהווה מקל בגלגלים לתהליך שמתקדם והתקדם כולל ההליך הפרוצדורלי שלו בצורה טובה.

תמר זנדברג: גאווה, הוא לקח מעט זמן, כל השותפים יושבים כאן, הכול הלך לכיוון הנכון ומסיבה שלא ברורה לנו, ואני מאוד מאוד רוצה לקוות שלא מעורבים בה שיקולים זרים, כרגע התהליך הזה נמצא באיזה שהיא השהיה ובחינה מחדש.

תמר זנדברג: זה כבר קרה, זה מאחורינו, אני רוצה לבקש שתהליך הבחינה מחדש הזה יהיה קצר ומהיר, אני לא רואה איזה נתונים חדשים הוצגו בפניו, כל מה שנאמר כאן, כל מה שנמסר, כל המקומות שמהם לצוות המחודש יש מאיפה לשאוב את הנתונים, אלה דברים ועבודה שכבר נעשתה ועמדה בפני הצוות הקודם, אז אם אנחנו בסך הכול צריכים עוד וי, עוד אישור מעוד גורם, אז בבקשה לתת את הווי הזה כמה שיותר מהר כדי שנוכל לצאת לדרך ושלא כאן תהיה קבורת החמור של המתווה הכול כך חשוב הזה ובעל הפוטנציאל המשמעותי מאוד, כאמור, לכלכלה, לחברה ולחקלאות הישראלית.

תמר זנדברג: הוועדה תפנה לראש הממשלה, למשרד ראש הממשלה, בבקשה לקבל עדכון מהצוות המחודש בתוך 30 יום מהיום, אני לא רואה למה זה צריך לקחת יותר מזה לאור העובדה שכל ה - - -

<אורן ליבוביץ: ביום ראשון הם אמורים להתכנס.

תמר זנדברג: מצוין, אז אוקיי.

תמר זנדברג: שבועיים משבוע שעבר?

<אורן ליבוביץ: עשרה ימים מיום חמישי, זו ההבטחה של שר החקלאות.

תמר זנדברג: לא, רגע, שר החקלאות לא - - -

<אורן ליבוביץ: הודיעו ביום חמישי שבעוד עשרה ימים יהיה דיון.

תמר זנדברג: אוקיי, אז אנחנו נבקש עדכון בעוד 14 יום מהיום מהצוות החדש, במידת הצורך גם נתכנס ואם כן, אז תבוא על זה הודעה.

תמר זנדברג: תודה לכולם, הישיבה נעולה.